title: Rytmihäiriö

text:
Ryhmän IV rytmihäiriölääkkeet puolestaan salpaavat L-tyypin kalsiumkanavia, mikä hidastaa sinussolmukkeen toimintaa ja eteiskammiosolmukkeen johtumista. Ryhmään kuuluvia lääkkeitä ovat verapamiili ja diltiatseemi.
Sydämentahdistin voidaan asentaa hoitamaan haitallista hidaslyöntisyyttä. Tahdistin valvoo pulssia jatkuvasti, ja jos syke putoaa alle määrätyn arvon, tahdistin antaa sydämelle sähköisiä impulsseja, jotka pitävät sykkeen riittävän korkealla.


title: Rytmihäiriö

text: Rytmihäiriötahdistinta käytetään hoitamaan haitallisia, joskus jopa hengenvaarallisia tiheälyöntisyyskohtauksia. Jos tahdistin havaitsee takykardian, se pyrkii hoitamaan sen ylitahdistuksella tai sähköisellä rytminsiirrolla.


title: Rytmihäiriö

text: Jos rytmihäiriö lähtee tietystä sydämen kohdasta, voi hoitona olla katetriablaatio. Siinä viedään sydämeen nivustaipeen kautta katetrit, joiden avulla sydänlihasta lämmitetään paikallisesti radiotaajuusenergialla ja siten tuhotaan häiriöitä aiheuttava alue.


title: Donkey Kong Junior

text: Donkey Kong Junior on Nintendon vuonna 1982 julkaisema kolikkopeli. 1980-luvun taipaleensa jälkeen peli julkaistiin myös useille konsoleille ja useimmissa versioissa pelin nimeksi vaihdettiin Donkey Kong Jr. Peli on suoraa jatkoa vuonna 1981 ilmestyneelle "Donkey Kongille".


title: Donkey Kong Junior

text: Pelissä Donkey Kongin poika, Junior, yrittää pelastaa isänsä Marion kynsistä, joka kaappasi tämän sarjan aikaisemmassa osassa. Peli on Mario-pelien historiassa ainoa, jossa Mario on vihollinen. Pelin ideana on, että pieni apina kiipeilee ja hyppii liaaneja pitkin yrittäen päästä samalla maaliin.


title: Donkey Kong Junior

text: Toinen osa Donkey Kong -kolikkopelisarjasta ei ollut mitenkään erityisen suosittu ja ensimmäisen osan suosio jatkuikin muidenkin osien tullessa markkinoille.


title: Cashmir

text: Cashmir oli keravalainen rockyhtye, joka oli koossa 1990-luvulta aina vuosituhannen vaihteeseen asti, minkä jälkeen se on pitänyt hiljaiseloa. Yhtyeen jäsenet olivat laulaja Pekka Heino, rumpali Löysä Johansson (joka on sittemmin soittanut myös Jani Wickholmin taustayhtyeessä), kitaristi Jani Eskelinen, basisti Toni Pohjonen ja kosketinsoittaja Tomppa Nikulainen. Yhtyeen tunnetuimpia kappaleita ovat Suurella Sydämellä -kisan voittanut ”Marvel” sekä ”Mindless Time” ja ”Streets of Common People”. Yhtye julkaisi Atominus Records -levy-yhtiön kautta yhden pitkäsoiton, vuonna 1997 ilmestyneen "Cashmirin".


title: Vendsyssel-Thy

text: Vendsyssel-Thy (tansk. myös "Nørrejyske Ø") on saari Tanskan pohjoisosassa. Vendsyssel-Thyn pinta-ala on 4 686 km², ja se on Själlannin jälkeen Tanskan toiseksi suurin saari. Vendsyssel-Thy oli aiemmin osa Jyllannin niemimaata, mutta siitä tuli saari vuosien 1825 ja 1862 tulvien seurauksena. Tätä nykyä Limvuono erottaa sen mantereesta.


title: Vendsyssel-Thy

text: Hallinnollisesti Vendsyssel-Thy käsittää osia entisistä Pohjois-Jyllannin, Viborgin ja Ringkjøpingin hallintoalueista eli amteista.


title: Pirttikylän siltaturma

text: Pirttikylän siltaturmassa 16. kesäkuuta 1946 riippusillan toinen kannatinvaijeri katkesi kuorma-auton painosta, ja auton lavalla olleet runsaat 30 matkustajaa putosivat Närpiönjokeen. Pirttikylässä, joka on nykyisin Närpiön kaupungin aluetta, tapahtuneessa onnettomuudessa hukkui seitsemän henkilöä.


title: Pirttikylän siltaturma

text: Kuorma-autonkuljettaja oli viemässä omistamallaan kuorma-autolla suurta seuruetta kirkolle vihkiäisiin. Auton lavan laitoja oli korotettu lisälaidoin matkustajien kuljetusta varten. Hääseurueen suuren koon vuoksi tarvittiin kaksi eri kuljetusta. Ensimmäisellä kerralla kaikki sujui hyvin. Kuljettaja oli epävarma Närpiönjoen ylittävän Rönnbackan riippusillan kestävyydestä ja kehotti matkustajia kävelemään sillan yli. Näin tapahtuikin, ja silta kesti hyvin auton painon.


title: Pirttikylän siltaturma

text: Toisella kerralla mukana oli runsaat 30 matkustajaa auton saapuessa sillalle kello 12.10. Kuljettaja kehotti taas matkustajia kävelemään sillan yli, mutta hänet vaiennettiin "Aja yli vaan!"" -"huudoin. Auto ajoi hiljaa riippusillalle, jolloin sillan toinen teräsvaijeri petti. Sillan kallistuessa lavalla olleet lensivät veteen. Tavallisesti sillalta oli matkaa veteen 2 metriä, joten pudotus ei ollut kovin suuri. Joen leveys onnettomuuspaikalla oli 20 metriä, ja siinä virtasi edellispäivien sateiden vuoksi melkoisesti vettä. Veden syvyys oli 2,5–3 metriä. Auto jäi killumaan sillalle, ja sen hytissä olleet selviytyivät säikähdyksellä.


title: Pirttikylän siltaturma

text: Moni jokeen pudonnut ui rantaan, ja melko pian lähistöltä löytyi kolme soutuvenettä pelastustöihin. Lähin puhelin oli 300 metrin päässä, ja sillä hälytettiin paikalle Ylimarkun (nykyisin Närpiötä) kunnanlääkäri Å. Nybränn ja sairaanhoitaja antamaan tekohengitystä.


title: Pirttikylän siltaturma

text: Tunnin kuluessa oli saatu yhtä lukuun ottamatta kaikki uhrit ylös joesta, ja lääkärikin saapui paikalle kello 13.15. Viimeinen uhri saatiin ylös kolmen tunnin kuluttua. Onnettomuudessa hukkui seitsemän henkilöä ja osa pelastuneista loukkaantui, mutta ketään ei tarvinnut viedä sairaalaan. Pelastuneiden joukossa oli sulhanen ja morsiamen vanhemmat, mutta sulhasen sisar hukkui.


title: Pirttikylän siltaturma

text: Onnettomuuden syynä oli siltaa kannattaneen teräsvaijerin kuormitukseen nähden riittämätön ankkurointi maahan. Vaijerin päässä ollutta teräskoukkua piti maan sisässä selvästikin liian pieni kivikasa.


title: Amaryllis

text: Amaryllis ("Amaryllis belladonna") on Etelä-Afrikasta kotoisin oleva sipulikasvi, jota käytetään myös leikkokukkana. Sen viljely on aloitettu Hollannissa noin vuonna 1620. Puhekielessä amarylliksellä tarkoitetaan usein ritarinkukkien ("Hippeastrum") suvun jaloritarinkukkia eli jouluamarylliksiä.


title: Amaryllis

text: Amarylliksen kukkavanat nousevat sipulin sivuista. Kukkavarsi on ontto, ja voi kasvaa jopa metrin mittaiseksi. Lehdet ovat pitkät ja kapeat, lähes kukintovarren pituiset. Kukintovarren kärjissä on 8–10 kellomaisen kukan ryhmä. Väritys vaihtelee vaaleanpunaisesta karmiininpunaiseen ja valkoiseen. Leikkokukkakäytössä varren päähän laitetaan kuminauha tai teippiä estämään varren halkeamista.


title: Amaryllis

text: Kun kukkavarsi on kasvanut muutaman sentin, aloitetaan kastelu. Sipuli mätänee, jos vettä kaadetaan suoraan sen päälle. Siksi vettä pitää panna aluslautaselle tai sipulin viereen. Amarylliksen lepoaika alkaa toukokuussa ja kukkanuppu alkaa näkyä elo-syyskuussa. Kasvupaikan pitää olla lämmin.


title: Pohjoinen armeijaryhmä

text: Pohjoinen armeijaryhmä () oli toisessa maailmansodassa Saksan maavoimien yhtymä, joka koordinoi siihen liitettyjen armeijoiden toimintaa.


title: Pohjoinen armeijaryhmä

text: Armeijaryhmä muodostettiin 1. huhtikuuta 1941 nimeämällä uudelleen Armeijaryhmä C ja sen vastuualueeksi määrättiin operaatio Barbarossan pohjoinen rintamanosa. Armeijaryhmän komentajaksi määrättiin sotamarsalkka Wilhelm Ritter von Leeb. Esikunta siirtyi 22. huhtikuuta Dresdenistä vain alle 100 kilometrin päähän Adolf Hitlerin sudenpesästä Waldfriedeniin ottaen samalla alueella jo olevat joukot komentoonsa. Muodostettaessa armeijaryhmään liitettiin kaksi armeijakuntainen (II ja X AK) Itä-Preussin alasektori (esikunta Bartensteinissa), kaksi armeijakuntainen (I ja XXVI AK) 18. armeija (esikunta Königsbergissä), panssariryhmä 4, Elbingissä ollut XXXVIII armeijakunnan esikunta, Marienburgissa ollut XXIII armeijakunnan esikunta sekä selusta-alue 101 (esikunta Stargardissa (nyk. Starogard Gdański)). Huhtikuun puolivälissä armeijaryhmään kuului kaikkiaan 16 jalkaväki-, 3 varmistus- ja 2 panssaridivisioonaa. Neljä divisioonista oli asetettu varmistamaan armeijaryhmän vastuulla ollut 230 kilometriä leveä rintama.


title: Pohjoinen armeijaryhmä

text: Armeijaryhmän tehtävänä oli tuhota Baltian alueen neuvostojoukot, vallata alueen satamat, joihin sisällytettiin Kronstadt ja Leningrad, ja siten estää Neuvostoliiton laivaston toiminta. Sen tuli lisäksi erillisellä maavoimien esikunnan käskyllä edetä Keskustan armeijaryhmän tukena Smolenskiin. Tehtävänsä toteuttamiseksi armeijaryhmän tuli murtaa vihollisen puolustus ja edetä Dünaburgiin ja oikealla sivustalla etenevien joukkojen tuli ylittää Väinäjoki mahdollisimman pian Opochkan koillispuolella, mikä estäisi vihollisen joukkojen vetäytyminen Baltiasta ja nopeuttaisi Leningradin kukistumista.


title: Pohjoinen armeijaryhmä

text: Rykmentinkomentajille annettiin 30. toukokuuta alustavat käskyt hyökkäyksestä ja joukot siirtyivät ryhmitysalueille Memelin ympäristöön 18. kesäkuuta mennessä. Armeijaryhmän joukot vastaanottivat koodisanan "Düsseldorf" 21. kesäkuuta kello 13, mikä tarkoitti hyökkäyksen aloittamista seuraavana aamuna. Tykistö aloitti 22. kesäkuuta 1941 kello 03.45 tulivalmistelun, joka kesti 45 minuutista kolmeen tuntiin. Tulivalmistelun päätyttyä joukot aloittivat etenemisen.


title: Pohjoinen armeijaryhmä

text: Vasemmalla sivustalla edennyt marsalkka Georg von Küchlerin johtama Saksan 18. armeija suuntasi kohti Riikaa. Vasemman puoleisena pitkin Itämeren rannikkoa edennyt 291. jalkaväkidivisioona kohtasi 23. kesäkuuta Liepājassa Neuvostoliiton 67. kivääridivisioonan. Saksan 11. jalkaväkidivisioona valtasi Šiauliain 26. kesäkuuta. Ventspils antautui 26. kesäkuuta, jonka jälkeen 61. jalkaväkidivisioona ylitti Väinäjoen 30. kesäkuuta vallaten seuraavana päivänä Riian kohdaten vain vähäistä vastarintaa.


title: Pohjoinen armeijaryhmä

text: Keskellä armeijaryhmän kärkenä oli kenraalieversti Erich Hoepnerin Saksan 4. panssariryhmä. Raseiniain taistelu oli ensimmäinen suuri taistelu armeijaryhmän vastuualueella ja sen päätyttyä eteneminen jatkui. Joukot loivat 1. heinäkuuta Väinäjoen taakse sillanpääaseman, josta eteneminen jatkui kohti Ostrovia ja edelleen kohti Leningradia.


title: Pohjoinen armeijaryhmä

text: Oikealla sivustalla eteni kenraalieversti Ernst Buschin johtama Saksan 16. armeija, jonka tehtävänä oli suojata panssariryhmän oikea sivusta, edetä Väinänlinnaan sekä yhteyden pitäminen keskustan armeijaryhmään. Kahdessa päivässä 121. jalkaväkidivisioona eteni Neuvostoliiton 11. armeijan esikuntakaupungin Kaunasin edustalle. Puolustajat olivat tuhonneet Niemen ja Neris-jokien sillat, mutta Saksan X armeijakunnan pioneerit rakensivat uuden 25. kesäkuuta mennessä. Seuraavana päivänä puna-armeija teki vastahyökkäyksen, jonka torjuminen vaati jokaisen miehen. Brandenburg rykmentin miehet valtasivat marssireitillä 24 siltaa, mikä mahdollisti nopean etenemisen. 3.–4. heinäkuuta välisenä yönä 30. jalkaväkidivisioona valtasi Väinäjoen ylittävän sillan lähellä Livania.


title: Pohjoinen armeijaryhmä

text: Neuvostoliiton piiritysrenkaan murtamiseksi keväällä 1942 aloittamat Toropets-Holmin ja Lupanan offensiivit helpottivat painetta Leningradissa. Hyökkäys päättyi kuitenkin tappioon ja koko Andrei Vlasovin johtama Neuvostoliiton 2. iskuarmeija tuhoutui huhtikuun lopulla. Kesällä Adolf Hitler määräsi Saksan 11. armeijan komentajan marsalkka Erich von Mansteinin, joka oli juuri vallannut Sevastopolin, valtaamaan Leningradin. Elokuun lopulla, vain paria viikkoa ennen saksalaisten hyökkäystä, aloitti Olhavan rintama piirityksen murtamiseksi hyökkäyksen Vahriselässä, minkä torjuminen kulutti saksalaisia joukkoja. Stalingradin taistelun vuoksi Saksan maavoimien esikunta keskeytti von Mansteinin hyökkäyksen.


title: Pohjoinen armeijaryhmä

text: Tammikuussa 1943 Leningradin rintama lännessä ja Olhavan rintama idässä aloittivat kenraali Georgi Žukovin johdolla operaatio Iskraksi kutsutun hyökkäyksen piirityksen murtamiseksi. Rintamat kohtasivat 18. tammikuuta 1943 avaten maayhteyden piiritettyyn kaupunkiin. Saavutetun menestyksen innoittamana puna-armeija aloitti samalla alueella operaatio Poljarnaja Zvezdan, jonka saksalaisjoukot kuitenkin kykenivät torjumaan. Huhtikuun jälkeen rintama pysyi paikoillaan vuoden loppuun.


title: Pohjoinen armeijaryhmä

text: Vasta puna-armeijan operaatio Bagration karkotti saksalaiset linnoittamaltaan Leningradin ja Moskovan väliseltä valtatieltä lopettaen 872 päivää kestäneen Leningradin piirityksen 27. tammikuuta 1944.


title: Pohjoinen armeijaryhmä

text: Neuvostoliiton puna-armeija aloitti Baltian alueella suurhyökkäyksen 14. syyskuuta 1944. Rintaman sotatoimet voidaan jakaa Riian offensiiviin (24. syyskuuta – 23. lokakuuta), Tallinnan offensiiviin (17.–26. syyskuuta), maihinnousuihin rannikon saarille (27. syyskuuta – 24. marraskuuta) ja Memelin taisteluun (5.–22. lokakuuta). Saksalaisten vastatoimina olivat operaatiot Cäsar ja Aster, joilla pyrittiin säilyttämään yhteys armeijaryhmien välillä sekä pitämään joukot kasassa. Taisteluiden tuloksena muodostui kaksi mottia Memeliin ja Kuurinmaalle. Suurhyökkäys päättyi 24. marraskuuta.


title: Pohjoinen armeijaryhmä

text: 25. tammikuuta 1945 Adolf Hitler uudelleen nimesi armeijaryhmät ja saarretusta pohjoisesta armeijaryhmästä tuli Kuurinmaan armeijaryhmä (). Samassa yhteydessä Keskustan armeijaryhmä nimettiin Pohjoiseksi armeijaryhmäksi ja armeijaryhmä A uudeksi Keskustan armeijaryhmäksi.


title: Pohjoinen armeijaryhmä

text: Komentajana oli marsalkka Wilhelm Ritter von Leeb


title: Pohjoinen armeijaryhmä

text: Pohjoisen armeijaryhmän komentajat:


title: Veripalttu

text: Veripalttu (tunnetaan myös nimillä "kampsu", "rössi", "rössy", "rössö", "kisko", "lepäkäs", "porvakas", "prettu", "leppärieska" ja "roppana") on suomalainen perinneruokalaji. Veripaltun valmistukseen käytetään muun muassa sianlihaa, ruisjauhoja, kaljaa, verta tai veripulveria, sipulia, siirappia ja suolaa. Pohjois-Suomessa ja -Ruotsissa palttuun käytetään tavallisesti poron verta. Veripalttu, kuten kaikki muutkin veriruoat, sisältää paljon rautaa. Oululaisen perinneruoan rössypotun keskeinen ainesosa on veripalttu.


title: Paavo

text:
Paavo on suomalainen ja virolainen miehen etunimi. Paavo viettää nimipäiväänsä 25. tammikuuta, jolloin on myös Paavalin ja Paulin nimipäivä. Paavon rinnakkaismuotoja ovat Paavali ja Pauli.
Suomessa nimi Paavo on 1900-luvun alusta vuoden 2009 loppuun mennessä annettu ollut 37 778 henkilölle.


title: Paavo

text: Paavon lempinimi on usein Pave.


title: Paavo

text: Listan henkilöt ovat suomalaisia, ellei toisin mainita.


title: Neuvostoliiton jääkiekon mestaruussarja

text: Neuvostoliiton jääkiekon mestaruussarja oli Neuvostoliiton jääkiekon pääsarjataso vuodesta 1947 aina vuoden 1991 kevääseen saakka.


title: Neuvostoliiton jääkiekon mestaruussarja

text: Ennen vallankumousta Venäjällä suosituin jäällä pelattava pallopeli oli jääpallo, eikä jääkiekkoa suuremmin harrastettu missään. Tästä huolimatta Venäjä liittyi vuonna 1911 kansainväliseen jääkiekkoliittoon, joka oli perustettu vuonna 1908, jäseneksi, mutta erosi pian tämän jälkeen. Vuoden 1917 jälkeen jääkiekko alkoi saavuttaa suosiota erityisesti liikuntatieteiden opiskelijoiden keskuudessa. Vuonna 1932 Neuvostoliitto pelasi otteluita saksalaista työväen urheiluliiton joukkuetta vastaan ja voitti maalein 3-0. Tämän jälkeen alkoi voimakas kehitystyö jääkiekon parissa ja miesten pääsarja aloitettiin 15 vuoden kuluttua. Fyysisen kulttuurin ja urheilun komitea päätti järjestää ensi kertaa mestaruuskauden talvella 1946/1947. Vuonna 1959 sarja siirtyi jääkiekko- ja jääpalloliiton alaisuuteen ja vuonna 1967 aikaisemmin yhdessä toiminut jääkiekko- ja jääpalloliitto eriytyi omiksi lajiliitoikseen. 1. huhtikuuta 1952 Neuvostoliitto liittyi kansainvälisen jääkiekkoliiton jäseneksi. Neuvostoliiton hajoamisen jälkeen liigaa pelattiin vuoteen 1997 saakka kansainvälisenä liigana. Vuonna 1996 käynnistyi Venäjällä oma kansallinen Superliiga, mutta monien entisten neuvostotasavaltojen joukkueilla on yhä omien sarjojensa lisäksi parhaille joukkueille yhteinen liiga.


title: Keskustan armeijaryhmä

text: Keskustan armeijaryhmä () oli toisessa maailmansodassa Saksan maavoimien yhtymä, joka oli yksi kolmesta operaatio Barbarossassa Neuvostoliittoon hyökänneestä saksalaisesta armeijaryhmästä. Alkuperäinen Keskustan armeijaryhmä lyötiin operaatio Bagrationissa kesällä ja syksyllä 1944. Keskustan armeijaryhmä nimettiin 15. tammikuuta 1945 uudelleen Pohjoisen armeijaryhmäksi ja armeijaryhmä A uudelleennimettiin Keskustan armeijaryhmäksi. Alkuperäinen Keskustan armeijaryhmä motitettiin Königsbergiin ja tuhottiin 6.–9. huhtikuuta 1945 Königsbergin taistelussa.


title: Keskustan armeijaryhmä

text: Armeijaryhmä perustettiin 22. kesäkuuta 1941 nimeämällä uudelleen armeijaryhmä B komentajanaan Fedor von Bock.


title: Keskustan armeijaryhmä

text: Saksa ja sen liittolaiset ylittivät 22. kesäkuuta Neuvostoliiton rajan operaatio Barbarossan alkaessa. Keskustan ryhmän tavoitteena oli puna-armeijan Valko-Venäjän alueen joukkojen lyöminen ja Smolenskin valtaaminen. Tavoitteensa saavuttaakseen ryhmä teki nopean saarrostavan iskun kahdella panssariryhmällä ja tavoitteen tuli olla saavutettuna marraskuun puoleen väliin mennessä. Lisäksi ryhmän tuli tukea pohjoista ja etelän armeijaryhmää.


title: Keskustan armeijaryhmä

text: Marsalkka Fedor von Bockin johtamaan armeijaryhmään kuului hyökkäyksen alkaessa 4. ja 9. armeija sekä 2. ja 3. panssariryhmä sekä niitä tukeva 2. ilma-armeija. Elokuun puoleen väliin mennessä ryhmä oli tuhonnut edessään olleet puna-armeijan joukot Białystokin ja Minskin sekä Smolenskin taisteluissa. Pelkästään Minskistä otettiin noin 300 000 sotavankia.


title: Keskustan armeijaryhmä

text: Hyökkäystä kohti Moskovaa jatkettiin 30. syyskuuta, mutta syksyn sateiden kuravelliksi muuttamilla teillä eteneminen hidastui. Marraskuussa alkoi talvi, joka aiheutti kesävarusteissa olevalle Saksan armeijalle suuria ongelmia. Marraskuun lopulla hyökkäys pysähtyi Kremlin tornien näkyessä.


title: Keskustan armeijaryhmä

text: Puna-armeijan vastahyökkäys alkoi 6. joulukuuta, mikä työnsi 4. huhtikuuta mennessä armeijaryhmän 200 kilometrin päähän Moskovasta Rževin tasangolle, jolta kuitenkin edelleen kyettiin uhkaamaan Moskovaa. Tasangon hallinnasta käytiin ajoittain kiivaita taisteluita.


title: Ketterä ohjelmistokehitys

text: Ketterä ohjelmistokehitys () on joukko ohjelmistotuotantoprojekteissa käytettäviä menetelmistöjä, joille on yhteistä toimivan ohjelmiston ensisijaisuus, suora viestintä ja nopea muutoksiin reagointi. Ketteriä menetelmiä on useita, mm. Extreme Programming (XP), Scrum, DSDM, Crystal Methods, Agile modeling, Adaptive software development, Pragmatic Programming, Feature driven development ja Gilb-EVO.


title: Ketterä ohjelmistokehitys

text: Useimmat ketterät menetelmät pyrkivät minimoimaan riskejä jakamalla ohjelmistokehityksen lyhyisiin iteraatioihin, jotka kestävät tyypillisesti yhdestä neljään viikkoa. Kukin iteraatio on kuin pieni ohjelmistoprojekti ja sisältää kaikki uusien toimintojen julkaisemiseen tarvittavat tehtävät: projektisuunnittelun, vaatimusanalyysin, ohjelmistosuunnittelun, koodauksen, testauksen ja dokumentoinnin. Vaikka iteraatio ei välttämättä lisää niin paljon toiminnallisuutta, että tuotteen julkaisu olisi järkevää, ketterä ohjelmistokehitysprojekti pyrkii periaatteessa julkaisukelpoiseen ohjelmistoon jokaisen iteraation lopussa. Iteraation lopussa projekti arvioi uudelleen projektin prioriteetit ja päättää seuraavan iteraation sisällöstä.


title: Ketterä ohjelmistokehitys

text: Ketterät menetelmät pitävät suoraa viestintää (mieluiten kasvokkain) tärkeämpänä kuin kirjoitettuja dokumentteja. Useimmat ketterät tiimit työskentelevät samassa työtilassa, ja tiimiin kuuluvat kaikki, joita tarvitaan ohjelmiston saamiseen valmiiksi. Tämä tarkoittaa vähintään ohjelmoijia ja heidän ”asiakkaitaan”. (Asiakkaat määrittelevät tuotteen ja voivat olla tuotepäälliköitä, liiketoiminta-analyytikkoja tai varsinaisia käyttäjiä.) Tiimiin voi kuulua myös testaajia, käyttöliittymäsuunnittelijoita, teknisiä kirjoittajia ja päälliköitä.


title: Ketterä ohjelmistokehitys

text: Ketterät menetelmät korostavat toimivan ohjelmiston olevan ensisijainen edistyksen mittari eikä dokumentaatiolla ole samaa itseisarvoa kuin useissa perinteisemmissä malleissa. Tästä seuraa yleinen harhaluulo, että ketterä kehitys olisi kuritonta hakkerointia tai että suunnittelua ei tehtäisi lainkaan. Suunnittelua tehdään päinvastoin jatkuvasti, koko projektin ajan. Suunnitelmia vain ollaan halukkaampia muuttamaan kuin perinteisissä malleissa.


title: Ketterä ohjelmistokehitys

text: Vuonna 2001 17 merkittävää ketterän kehityksen (jota silloin kutsuttiin ”kevyiksi menetelmiksi”) puolestapuhujaa kokoontui Snowbirdin hiihtokeskukseen Utahissa keskustelemaan menetelmiensä yhteisestä perustasta. Tarkoitus oli luoda yhteistä pohjaa ketterille menetelmille ja edistää näin ketterän ajattelun leviämistä. Tuon kokoontumisen tuloksena he julkaisivat julistuksen nimeltä Agile Manifesto (’Ketterä manifesti’), jota pidetään ketterän kehityksen perusmääritelmänä. Manifestissa määritellään ketterille menetelmille neljä tyypillistä arvoa, sekä 12 periaatetta, joita menetelmät noudattavat.


title: Ketterä ohjelmistokehitys

text: Manifestin sisältö on seuraava:


title: Ketterä ohjelmistokehitys

text: Ketterien menetelmien käyttöä Suomessa edistää Agile Finland ry, ja maailmanlaajuisesti Agile Alliance -niminen voittoa tavoittelematon järjestö.


title: Latvian lippu

text: Latvian lippu () on Latvian tunnus vaakunan, moton ja kansallislaulun ohella. Se on otettu uudelleen käyttöön 27. helmikuuta 1990. Samaa lippua käytettiin Latvian edellisen itsenäisyyden aikana vuodesta 1918 aina Neuvostoliiton miehitykseen saakka vuonna 1940. Lipun mittasuhteet ovat 1:2 ja sen punainen väri kuvaa menneisyyden verenvuodatusta ja valkoinen väri totuutta, oikeamielisyyttä ja kunniaa.


title: Latvian lippu

text: Jo ennen historiallista aikaa ja alueen saksalaisvalloitusta 1200-luvulla Latvian alueen heimoilla oli käytössään erilaisia lippuja. Atskanin kronikan mukaan Cēsisin kaupungin eli silloisen "Wendenin" asukkaat käyttivät valkohirsistä sotalippua. Lippu on ollut kaupungin tunnus ainakin vuodesta 1279 lähtien, mutta mahdollisesti jo aiemmin. Semgallien taistellessa saksalaisia vastaan heidän johtajansa Nameitisin joukot käyttivät Cēsisiläisen sotalipun kaltaista lippua. Latvialaisen lähteen mukaan taistelu Cēsisin lähellä käytiin kuitenkin virolaisia heimoja vastaan. Lippu sai alkunsa kuolettavasti haavoittuneen heimopäällikön kahdelta puolelta vereen raidoittuneesta lakanasta, joka nostettiin salkoon, ja se johdatti joukot voittoon. Viitteen tarinaan löysi latvialainen ylioppilas Jēkabs Lautenbahs-Jūsmiņš 1860-luvulla liiviläisistä kronikoista. Cēsisin kaupunginlipusta tuli latvialaisten yleinen tunnus, kun latvialaiset ylioppilaat ottivat sen vuonna 1870 käyttöön kansallistunnuksena. Lippua käytettiin muun muassa Riian laulujuhlilla vuonna 1873. Lippu oli käytössä toukokuuhun 1917 saakka, jolloin taiteilija Ansis Cīrulis kavensi lipun valkoista raitaa ja muutti punaisten raitojen aiemman verenpunaisen värin kirsikanpunaiseksi, jotta lippu erottuisi paremmin Itävallan lipusta. 1900-luvun levottomuuksien aikana Latviassa oli käytössä myös lippu, jossa oli viisisakarainen tähti, jollainen tuli käyttöön myöhemmin Venäjän kommunistien parissa. Valtiopäivät julistivat Cirulisin version lipusta kansallis-, kauppa- ja valtiolipuksi 15. kesäkuuta 1921. Kansallinen lippu otettiin uudelleen käyttöön neuvostomiehityksen aikaisissa mielenosoituksissa vuonna 1988. Samana vuonna 6. lokakuuta Latvian korkein neuvosto hyväksyi lipun Latvian lipuksi.


title: Latvian lippu

text: Latvian sosialistisen neuvostotasavallan lippu otettiin käyttöön Neuvostoliiton Latvian miehityksen myötä 25. lokakuuta 1940. Lipussa on kuvattu sinivalkoiset nirhakorot aaltoina, joista nousee hopeinen kultasäteinen aurinko. Säteiden päällä on kultainen sirppi ja vasara. Niitä ympäröivät kultaiset tähkät ja punainen nauha. Nauhassa luki "LATVIJAS PSR" latviaksi ja venäjäksi "Kaikkien maiden proletaarit liittykää yhteen". Kaikkien näiden yläpuolella oli kultainen viisisakarainen tähti. Lippu poistui käytöstä saksalaisten miehitettyä maan vuonna 1941. Kun saksalaiset oli ajettu pois, Latviassa otettiin jälleen vanhat tunnukset takaisin käyttöön. Neuvostotasavallalle suunniteltiin uusi lippu vuonna 1953. Lipussa oli punaista väriä yli puolet ja siinä oli sinivalkoinen aaltokoroinen tyviö.


title: Latvian lippu

text: Todellisuudessa Latvian lipun ”punainen” on punaisenruskea, joka on punaisen värin tummempaa sävyä ja koostuu ruskeasta ja purppurasta. Väriä sanotaankin ”Latvian punaiseksi”. Lipun värit sijoittuvat suhteessa 2:1:2, ylhäällä ja alhaalla on punainen kenttä, jotka ovat kaksi kertaa niin leveitä kuin keskellä oleva vaalea kenttä. Lipun korkeuden ja pituuden suhde on 1:2.


title: Latvian lippu

text: Lipun valkoinen on normaalin väri:


title: Latvian lippu

text: Lipun punainen väri on saman järjestelmän mukaan:


title: Latvian lippu

text: Pantonen Latvian punainen voidaan määritellä CMYK värinä:


title: Latvian lippu

text: Lipun värit ovat samat kuin Itävallan lipussa. Värien leveyssuhteet ovat samat kuin Botswanan lipussa.


title: Latvian lippu

text: Latvian lain mukaan maan lipun ja kansallisten värien käyttö ja esittäminen ovat sallittuja ornamentteina, jos lipun kunnioittaminen on taattu. Lipun tuhoaminen, epäkunnioittava käyttäminen ja epäasiallinen esittäminen ovat laissa rangaistuja tekoja.


title: Latvian lippu

text: Lippu on sijoitettava vähintään 2,5 metriä maan pinnasta ja mieluiten se on sijoitettava lippusalkoon. Lipputangon tulee olla pidempi kuin lipun pidempi sivu, suora ja valkoiseksi maalattu sekä mieluiten puusta tehty. Lipputangon pää saa olla tankoa laajempi. Missä lippu oli ole esillä jatkuvasti, niin sen saa nostaa salkoon auringon nousun aikaa ja laskea auringonlaskun aikaan. Jos lippu liehuu juhlien tai hautajaisten aikana, niin sen pitää nostaa ennen tilaisuutta ja laskea sen jälkeen.


title: Latvian lippu

text: Jos lippu sijoitetaan suruasentoon, niin musta nauha, joka on ½ lipun pituudesta, voidaan liittää lippuun. Jo kyseessä on aluksen masto, niin silloin nauhaa ei sijoiteta lippuun, vaan lippu lasketaan puolitankoon.


title: Latvian lippu

text: Jos liputetaan useilla Latvian sisäisillä lipuilla, niin kaikkien Latvian kansallislippujen tulee olla samankokoisia. Jos nämä liput ovat ulkosalla, niin Latvian kansallislippu sijoitetaan aina vasemmalla tai molempiin reunoihin. Jos kyseessä on muiden valtioiden lippuja tai kansainvälisten järjestöjen lippuja, niin liput sijoitetaan niiden latviankielisessä aakkosjärjestyksessä, tai jos kyseessä on joku muut erikoistoivomus valtion tai järjestön puolelta. Jos kaksi lippua sijoitetaan ulos, niin Latvian kansallislippu pitää sijoittaa aina oikealle puolella. Jos kyseessä on useita lippuja, niin latvian lippu sijoitetaan keskelle ja muun liput latviankielisessä aakkosjärjestyksessä.


title: Latvian lippu

text:
Latvian tasavallan presidentin lipussa on säännöllinen risti, ja värit ovat kansallislipun punainen risti ja valkoisella alustalla. Ristin suhteet ovat kansallislipun suhteet. Ristin keskellä punainen väri katkeaa ja siihen on sijoitettu Latvian kansallisvaakuna. Vaakunan korkeus on 1/3 koko lipun korkeudesta. Näin ollen vaakunan aurinko on koko presidentin lipun keskipisteessä. Presidentin standardin ja valtiolipun kokosuhde on 1:5 ja standardin mittasuhteet ovat 3:2.
Myös Latvian pääministerin lipussa on symmetristen sijoitettu risti, joka on punainen ja valkoisella alustalla. Vasempaan yläpiiriin, tangon puolelle, on sijoitettu kansallisvaakuna, joka on yläpiirin korkeudesta 5/6 osaa korkea. Tällöin vaakunan aurinko on sijoitettu keskellä yläpiirin kenttää. Pääministerin standardin ja valtiolipun kokosuhde on 1:5 ja standardin mittasuhteet ovat 3:2.


title: Latvian lippu

text:
Latvian parlamentin, saeiman, puhemiehen standardissa on myös symmetrinen risti, joka noudattelee kansallislipun värejä. Kuitenkin oikeaan yläpiiriin, siis tuulen puoleen, on sijoitettu Latvian kansallisvaakuna, joka on yläpiirin korkeudesta 5/6 korkuinen ja vaakunan aurinko on yläpiirin keskiössä. Puhemiehen standardin ja valtiolipun kokosuhde on 1:5 ja standardin mittasuhteet ovat 3:2.
Myös Latvian puolustusministerillä on oma lippunsa. Hänen lipussaan on myös symmetrinen risti, joka noudattelee kansallislipun värejä. Kuitenkin vasempaan yläpiiriin, tangon puolella, on sijoitettu hänen sotilaallinen arvomerkkinsä, jonka korkeus on 3/5 yläpiirin korkeudesta. Latvian puolustusministerin standardin ja valtiolipun kokosuhde on 1:5 ja standardin mittasuhteet ovat 3:2.


title: Etelän armeijaryhmä

text: Etelän armeijaryhmä () oli Saksan maavoimien armeijoista koottu yhtymä toisessa maailmansodassa. Armeijaryhmä koordinoi siihen kuuluvien armeijoiden toimintaa. Yhtymä muodostettiin ensimmäisen kerran Puolan offensiivissa, jossa armeijaryhmää johti Gerd von Rundstedt ja esikuntapäällikkönä oli Erich von Manstein.


title: Etelän armeijaryhmä

text: Tämän jälkeen yhtymä siirrettiin armeijaryhmä A:ksi nimettynä länsirintamalle, jossa se osallistui taisteluun Ranskasta. Armeijaryhmä siirrettiin kevään 1941 aikana miehitettyyn Puolaan valmistautumaan operaatio Barbarossaan. 22. kesäkuuta 1941 se nimettiin uudelleen Etelän armeijaryhmäksi.


title: Etelän armeijaryhmä

text: Etelän armeijaryhmä oli yksi kolmesta operaatio Barbarossassa Neuvostoliittoon hyökänneestä armeijaryhmästä. Se aloitti hyökkäyksen Romaniasta, Unkarista ja Puolan eteläosista tehtävänään Ukrainan ja Kiovan valloitus sekä Donbassin teollisuusalueiden haltuunotto. Armeijaryhmään kuuluivat aluksi Saksan 1. panssariryhmä ja 6., 11. ja 17. armeijat sekä Romanian 3. ja 4. armeijat.


title: Etelän armeijaryhmä

text: Talvella 1941–1942 armeijaryhmä asettui puolustukseen Mius-jokea myötäilevälle linjalle. Se valloitti Rostov-na-Donuun kaupungin marraskuussa, mutta joutui pian perääntymään puna-armeijan talvihyökkäyksen alta. Perääntymisen seurauksena von Rundstedt vapautettiin armeijakunnan komentajan tehtävistä 1. joulukuuta 1941 ja komentoon asetettiin Walter von Reichenau, joka kuoli vain kuuden viikon päästä sydänkohtaukseen ja komennon otti Fedor von Bock.


title: Etelän armeijaryhmä

text:
Armeijaryhmä jaettiin 7. heinäkuuta 1942 kahtia muodostaen armeijaryhmät A ja B, joiden tavoitteina oli Kaukasian ja Volgan valloitukset. Stalingradin motin muodostuttua saksalaiset muodostivat nopeasti Erich von Mansteinin komentaman Armeijaryhmä Donin motin vapautusoperaatioon, joka ei kuitenkaan onnistunut. Armeijaryhmä Don otti vastuun myös armeijaryhmä B:n aikaisemmin hallitseman rintaman eteläosasta.
Keväällä 1943 saksalaisten peräännyttyä Rostovista armeijaryhmä B siirrettiin Pohjois-Italiaan Erwin Rommelin komentoon ja armeijaryhmä Don nimettiin uudelleen Etelän armeijaryhmäksi.


title: Etelän armeijaryhmä

text: Sodan lopulla Etelän armeijaryhmä taisteli Itävallassa ja se oli viimeinen suuri saksalainen sotilasyksikkö, joka antautui liittoutuneille.


title: Medisiinari

text: Medisiinariksi kutsutaan lääketieteen opiskelijaa. Medisiinareita ovat kaikki lääketieteen lisensiaateiksi opiskelevat. Yleensä uudet lääketieteen opiskelijat kastetaan medisiinareiksi opintojen alkutaipaleella. Suomesta medisiinareita löytyy Helsingin, Itä-Suomen, Oulun, Tampereen ja Turun yliopistojen lääketieteellisistä tiedekunnista. Medisiinareiden kattojärjestönä toimii Suomen Medisiinariliitto (SML).


title: Medisiinari

text: Suomen Medisiinariliitto


title: Barry Gibb

text: Barry Alan Crompton Gibb, CBE (s. 1. syyskuuta 1946 Douglas, Mansaari, Britannia) on Bee Gees -yhtyeen keulahahmo, päävokalisti ja toinen kitaristeista. Barry on vanhin ja ainoa elossa oleva Gibbin veljeksistä, joita hänen lisäkseen olivat Robin, Maurice ja Andy. Mauricen kuoltua 2003 Barry ja Robin Gibb jatkoivat esiintymisiä yhdessä ja Bee Geesin hittien soittamista.


title: Barry Gibb

text: Gibb omisti Johnny Cashin talon, mutta se paloi.


title: Meetvursti

text: Meetvursti (rinnakkaismuoto "metvursti" tai "meetwursti") on pohjoissaksalaista alkuperää oleva makkara, joka luokitellaan kestomakkaraksi. Meetvursti voidaan valmistaa hienoksi jauhetusta sian-, naudan-, hevosen- tai poronlihasta. Meetvurstia voidaan käyttää ruokien mausteena sekä esimerkiksi voileipien täytteenä muiden leikkelemakkaroiden tavoin. Meetvurstilla on joitain yhtäläisyyksiä muun muassa salamin ja muiden vurstimakkaroiden kanssa.


title: Meetvursti

text: Meetvurstin syvänpunaisen värin aikaansaamiseksi makkaraan on joissakin maissa aiemmin käytetty väriaineena karmiinihappoa sisältävää kokenillia, mutta EU on nyttemmin kieltänyt tämän väriaineen käytön makkaroissa.


title: Meetvursti

text: Meetvurstipötköjen kuori on tehty pitkäkuituisesta paperista, joka on päällystetty nestemäisellä selluloosalla, viskoosilla. Pitkäkuituinen paperi on yleensä peräisin abaca-puusta, josta tehtyä paperia käytetään myös muun muassa teepusseissa. Kuori toimii makkaranvalmistusprosessin tärkeänä osana, sillä sen täytyy päästää kypsytyksen aikana kosteutta läpi mutta samalla säilyttää makkaran halkaisija samana.


title: Meetvursti

text: Tunnetuimpia meetwurstilajeja ovat muun muassa venäläiset ja saksalaiset meetwurstit, mutta Suomessa myös erilaiset kotimaiset meetwurstilajit ovat varsin suosittuja.


title: Meetvursti

text: Venäläisen meetvurstin resepti ja valmistusmenetelmä ovat nimensä mukaisesti peräisin Venäjältä, josta ne ovat kulkeutuneet aikoinaan Pietarin kautta Suomeen. Venäläisen meetvurstin valmistukseen käytetään sian-, hevosen- ja naudanlihaa, silavaa, suolaa ja mausteita. Yhden meetvurstikilon valmistukseen käytetään jopa reilusti kiloa enemmän tuoretta lihaa, sillä valmistuksen aikana makkaran kuiva-ainepitoisuus kasvaa tuntuvasti. Venäläisessä meetvurstissa on voimakas maku, joka syntyy yli viisi viikkoa kestävässä, kylmäsavustamalla tehtävässä kypsytyksessä. Venäläinen meetvursti on yksi Suomen suosituimmista meetvurstilajeista, ja se säilyy erittäin hyvin.


title: Sir Elwoodin hiljaiset värit

text: Sir Elwoodin hiljaiset värit on vuonna 1988 perustettu ”keskiolutjatsia” soittava yhtye. Yhtye esiintyi ensimmäisen kerran tammikuussa 1989 Helsingissä Kulttuuritalon kuppilassa ja yhtyeen ensialbumi "Varjoissa vapaan maailman" ilmestyi alkuvuodesta 1991.


title: Sir Elwoodin hiljaiset värit

text: Yhtyeen tunnetuimpia kappaleita ovat ”Viimeisellä rannalla”, "Älä mee", ”Neiti Kevät”, ”Perunamaa” ja ”Suomineito”.


title: Sir Elwoodin hiljaiset värit

text: Yhtyeen nykyiset jäsenet ovat Juha Lehti, Juha ”Junnu” Saaresaho, Arttu Leskinen, Jussi Virtanen ja Pekka Luomanmäki. Kokoonpano on säilynyt vuodesta 1991 lähes muuttumattomana: Jussi Virtanen liittyi yhtyeeseen vuonna 1997 ja saksofonisti Hansu Saarinen siirtyi muihin projekteihin vuonna 2003. Basisti Riku Järvinen menehtyi tapaturmaisesti vuonna 2004. Yhtye piti tapahtuneen jälkeen taukoa, mutta päätti jatkaa, ja vuonna 2005 basistiksi ryhtyi Pekka ”Puppe” Luomanmäki.


title: Sir Elwoodin hiljaiset värit

text: Lehti ja Saaresaho ovat esittäneet yhtyeen kappaleita Sir Elwood Duo -nimellä. 2013 julkaistiin konserttitallenne "Torstai-ilta Tavastia-klubilla" Sir Elwood Duon keikasta, joka on äänitetty 26. heinäkuuta 2012.


title: Sir Elwoodin hiljaiset värit

text: Lehti ja Virtanen perustivat 2014 sivuprojektiyhtyeen nimeltään Sir Elwoodin vieraskirja. Se esittää Virtasen säveltämiä Ilpo Tiihosen runoja. Yhtyeen ensimmäinen single "Rannalla" ilmestyi elokuussa 2014 ja ensimmäinen albumi "Sinä iltana sataa" tammikuussa 2015. Toinen albumi "Runoilija" ilmestyi maaliskuussa 2016.


title: Zen-puutarha

text: Zen-puutarhaksi () kutsutaan japanilaista puutarhaa, jonka tärkeimpinä elementteinä ovat sora, hiekka, kivet ja toisinaan myös ruoho tai muut elolliset elementit. Tyypillisesti kuivaan puutarhaan eivät kuulu kukkivat kasvit tai puut, sammalta sen sijaan käytetään kyllä. Myös seisova ja virtaava vesi puuttuvat tästä puutarhatyypistä - niiden sijasta vesiaiheita kuvataan usein soran ja kivien asettelulla.


title: Zen-puutarha

text: Länsimaissa käytetty nimitys "Zen-puutarha" tulee ajatuksesta, että puutarha olisi tarkoitettu japanilaisten munkkien meditaatiopaikaksi. Japaninkielinen nimi kääntyy kuitenkin "Kuiva puutarha", niitä on muuallakin kuin temppelien yhteydessä ja vastaavasti zen-temppelien yhteydessä on monenlaisia puutarhoja. Tyypillinen meditaatioasento on kasvot kohti seinää, ei puutarhaa.


title: Zen-puutarha

text: Rauhoittumisen apuvälineinä voidaan käyttää myös pienoispuutarhoja (vertaa bonsai-puihin). Pienoispuutarha on pieni hiekkarasia, jossa on joitakin kauniinmuotoisia kiviä sekä pienikokoinen harava. Mieli tyyntyy ja meditaatioon keskittyminen helpottuu, kun hiekkaan haravoi kuvioita pienoisharavalla tai sormilla.


title: Zen-puutarha

text: Tunnetuin zen-puutarha on Ryōan-jin eli Rauhallisen lohikäärmeen temppelin yhteydessä Kioton luoteispuolella. Sen mukaan zen-puutarhoja kutsutaan usein nimellä "ryōan-ji" tai "karesansui" (kuiva puutarha).


title: Musta Pekka

text: Musta Pekka () on sarjakuvahahmo, joka on saavuttanut mainetta laajalti Mikki Hiiren ja Aku Ankan arkkivihollisena, hän esiintyi ensimmäisen kerran vuonna 1928.


title: Musta Pekka

text: Alun perin Musta Pekka tunnettiin nimellä Jopi Jalkapuoli (), mutta 1940-luvulla tekijät eivät halunneet enää kuvata ilkimyksenä invalidia, kun kotirintamalle oli alkanut palata lukuisia toisen maailmansodan invalidisoimia sotilaita. Myöhemmin piirtäjät väittivät, että puujalka otettiin pois koska piirtäessä oli aina vaikeaa muistaa kumpi jalka oli puinen. Muutaman kerran sarjakuvissa on esitetty, että jalka on yhä tekojalka.


title: Musta Pekka

text: Ilmeisesti poliittisen korrektiuden takia alkujaan Yhdysvalloissa lopetettiin Black Pete -nimityksen käyttäminen. Hahmosta tehtiin pelkkä Pete, ja vanhojen sarjakuvien uusintapainosten puhekuplissa "black" on korvattu täytesanoilla. "Big Bad Pete" on nykyisin usein käytetty nimitys Black Pete -hahmolle. Suomessa vuonna 2006 ensimmäistä kertaa näytetyissä Mikki Hiiren kerhotalo -tietokoneanimaatioissa Musta Pekka on enää pelkkä Pekka.


title: Musta Pekka

text: Mustan Pekan heilan nimi on Hertta.


title: Musta Pekka

text: Hopon poppoo -sarjassa Mustaa Pekkaa kutsutaan pelkästään Pekaksi ja hänellä on sarjassa myös perhe: vaimo Petra, kaksi lasta (PJ ja Pipsa) sekä koira nimeltä Ärjy. Pekka on Hessu Hopon naapuri ja keksii aina uusia liikeideoita rahan saamiseksi ja autojen myymiseksi. Pekka omistaa käytettyjen autojen liikkeen ja esittää rehtiä autokauppiasta, vaikka myy huonoja autoja. Pekka ei pidä Hessusta, mutta silloin tällöin ottaa hänet liikekumppanikseen ja ottaa 75% tuotoista.


title: Musta Pekka

text: Pekka esiintyi monta kertaa piirrossarjassa Mikin klubi ja omisti klubin. Mikillä oli silti päätösvalta klubilla ja Pekka omistaisi koko klubin vain jos klubi maksaisi vuokran ja talossa olisi yleisö. Mikki antoi Pekan kerran johtaa klubia ja tämä palkkasi henkilökunnaksi pahiksia: juontajana oli Pekka, juorujen kertojana Päätön ratsumies, piirrettyjen avaajana Iso paha susi, vieraiden vastaanottajana Jafar ja pöytävaraajana Ursula. Pekka kuitenkin erotti kaikki työntekijät ja luovutti klubin takaisin Mikille.


title: Musta Pekka

text: Mikin ketkuteatteri -elokuvassa Pekka otti muiden pahisten kanssa klubin haltuunsa. Toimintaa johtivat Jafar, kapteeni Koukku, Haades, Ursula ja Cruela de Vil. Pekka pakeni klubilta muiden ketkujen kanssa kun Mikki vangitsi Jafarin tämän taikalamppuun.


title: Musta Pekka

text: Kolme muskettisoturia -elokuvassa Pekka toimi Ranskan muskettisoturien kapteenina ja halusi päästä Ranskan kuninkaaksi kuningatar Minnin paikalle. Apunaan hänellä oli luutnantti Heluna ja Karhukopla. Kun kuningatar Minni halusi turvamiehensä, Pekka teki Mikistä, Akusta ja Hessusta musketöörejä. Kun Karhukopla epäonnistui kuningattaren kidnappaamisessa, Pekka aikoi nitistää Mikin, Akun ja Hessun yksi kerrallaan. Pekka kuitenkin epäonnistui tässä ja kärsi nöyryyttävän tappion näitä vastaan.


title: George Herbert Mead

text: George Herbert Mead (27. helmikuuta 1863 South Hadley, Massachusetts Yhdysvallat – 26. huhtikuuta 1931) oli yhdysvaltalainen sosiaalipsykologi, filosofi ja psykologi.


title: George Herbert Mead

text: Mead kuului tunnettuun psykologiseen ryhmittymään, Chicagon sosiologiseen koulukuntaan. Mead liitetään symboliseksi interaktionismiksi kutsuttuun psykologiseen suuntaukseen. Siinä inhimillinen yhteiselämä nähdään suunnattomana tutkintaprosessina, missä ihmiset ohjaavat itseään ja toisia määrittelemällä tilanteita, tapahtumia ja asioita. Ryhmäelämä on keskinäistä vuorovaikutusta, kanssakäymistä, joka tapahtuu symbolien ja viestinnän avulla.


title: George Herbert Mead

text: Mead syntyi 27. helmikuuta 1863 Massachusettsin South Hadleyssä, Yhdysvalloissa. Hänen isänsä Hiram Mead oli kongregationaalisen seurakunnan pappi, joka nimitettiin homilektiikan professuuriin Oberlinin teologiseen seminaariin vuonna 1869. Tämän vuoksi perhe muutti Ohioon. Hiram Mead kuoli vuonna 1881. Äiti Elisabeth Storrs Billings opetti jonkin aikaa Oberlinissa ja toimi myöhemmin kymmenen vuotta Mt. Holyake Collegessa presidenttinä.


title: George Herbert Mead

text: Opiskellessaan Oberlin Collegessa Mead kyseenalaisti lapsuudessa opitut teologiset näkemykset. Hän valmistui Oberlinista 1883. Vuonna 1887 Mead kirjoittautui sisään Harvardin yliopistoon.


title: George Herbert Mead

text: Mead opiskeli Saksan Leipzigissa yhdessä ystävänsä Henry Castlen kanssa talven 1888-1889 ja osallistui siellä Wilhelm Wundtin filosofian opetukseen. Vuonna 1889 hän siirtyi kahdeksi vuodeksi Berliinin yliopistoon, jossa opiskeli fysiologista psykologiaa. Hän jätti kuitenkin väitöskirjansa kesken. Vuonna 1891 Mead avioitui Henry Castlen siskon Helenin kanssa ja siirtyi opettamaan Michiganiin fysiologista psykologiaa, filosofian historiaa, Immanuel Kantin filosofiaa ja kehitysajattelua.


title: George Herbert Mead

text: Michiganin yliopistossa Mead tutustui pragmaattiseen filosofiaan. Michiganissa Mead tapasi John Deweyn, joka oli pragmaattisen filosofisen lähestymistavan kannattaja. Vuonna 1894 Mead siirtyi yhdessä Deweyn kanssa Chicagon yliopistoon, jossa toimi filosofian assistenttina. Vuonna 1902 hänet nimitettiin ilman väitöskirjaa apulaisprofessoriksi. Lähes 40 -vuotisen opetusuransa jälkeen Chicagossa Mead kuoli huhtikuun 26. päivä 1931.


title: George Herbert Mead

text: Mead pohti sosiaalisen vuorovaikutuksen yleisiä kysymyksiä ja teki monialaisia kysymyksenasetteluja. Sosiologian ja sosiaalipsykologian lähtökohtien lisäksi Meadin tuotannon merkitys liittyy sosiaalitieteiden filosofisiin kysymyksiin sekä yhteiskuntateorian perusteisiin.


title: George Herbert Mead

text: Mead kirjoitti uransa aikana satoja artikkeleita, mutta ei julkaissut yhtäkään kirjaa. Meadin artikkeleiden ja luentojen pohjalta on myöhemmin koottu teos Mind, Self and Society from the perspective of social behaviorist, joka julkaistiin vuonna 1934 hänen oppilaansa Charles W. Morrisin toimittamana.


title: George Herbert Mead

text: Pragmatismi filosofisena suuntauksena vaikutti merkittävästi Meadin tuotantoon. Pragmatismi keskittyy tarkastelemaan ihmisten keskinäisessä vuorovaikutuksessa muokkaamaa jaettua todellisuutta eli sen hetkistä sosiaalista maailmaa. Asiat nähdään siis prosesseina, joihin ihmisten ajattelu ja toiminta ovat vaikuttaneet. Mead edusti pragmatismin “sosiaalista käännettä” ja hän oli kiinnostunut erityisesti sosiaalitieteellisistä ongelmista. Mead korosti merkitysten syntyvän sosiaalisten toimien ja sosiaalisten suhteiden kautta. Hänen mukaansa ihmiset osallistuvat aktiivisesti ympäröivän maailman rakentumiseen vaihtamalla merkitseviä symboleita - joko sanallisesti tai sanattomasti. Symboleita ovat esimerkiksi äänet, eleet, teot ja esineet, ja symboleita niistä tulee, kun ne edustavat enemmän kuin mitä ne välittömästi ovat. Meadin näkemykset vaikuttivat merkittävästi symbolisen interaktionismin kehittymiseen.


title: George Herbert Mead

text: Mead omaksui sosiaalipsykologiseen teoriaansa ajatuksia John Deweyn funktionaalisesta psykologiasta. Funktionaalisen psykologian näkökulmasta Mead pohti yksilön toimintaa sekä yksilön sisäistä persoonallisuutta. Meadin elinaikana ilmestyneistä julkaisuista tärkeimpänä pidetään vuonna 1903 julkaistua artikkelia The Definition of the Psychical. Artikkelissa pohditaan psyykkisiä ilmiöitä funktionaalisen psykologian näkökulmasta. Funktionaaliselle ajattelulle tyypillistä on nähdä psykologiset ilmiöt toiminnan kautta ja se kritisoi behaviorismin näkemystä käyttäytymisestä mekaanisena vastauksena ärsykkeisiin. Meadin ajattelussa ärsykkeillä ei olekaan suoraa vaikutusta, kuten behaviorismissa ajatellaan, vaan ympäristö hahmottuu toiminnan kautta sosiaalisessa vuorovaikutuksessa. Ärsykkeen ja reaktion välillä toimii siis aina myös kognitiivinen prosessi. Tämän vuoksi Meadin näkemystä kutsutaan sosiaaliseksi behaviorismiksi erotuksena klassisesta behaviorismista. Meadin mukaan ihmisen mieli on ns. sisäistä symbolista toimintaa, joka kohdistuu minään. Ajattelu nähdään mielen ja minän väliseksi keskusteluksi. Yksilön mieli kehittyy vuorovaikutuksessa toisten jo symbolisen kyvyn omaavien henkilöiden kanssa, se ei ole vain perimän määräämä yksilöllinen kyky. Meadin mukaan mielen sosiaalista puolta kuvastaa erityisesti ihmisen kyky tietoiseen käyttäytymisen hallintaan ja toiminnan reflektointiin.


title: George Herbert Mead

text: Meadin ajattelussa yhdistyvät mielen, minuuden ja yhteiskunnan ymmärtäminen toisiinsa sidottuina asioina. William James vaikutti paljon Meadin ajatteluun ja Meadin määrittely minästä ja minuudesta noudattaakin James ajatuksia. Mead lainasi Jamesilta subjektiminän (”I”) ja objektiminän (”me”) käsitteet, ja sisällytti ne minäteoriassaan minuuden eri puoliksi. Subjektiminä kuvaa yksilön suhtautumista muiden asenteisiin ja odotuksiin, kun taas objektiminä kuvaa yksilön omaksumia toisten odotuksia. Meadin minäteoriassa minän määrittelylle keskeistä on minän muodostuminen objektiksi itselleen. Tämän muodostumisessa vuorovaikutus toisten ihmisten kanssa on keskeinen tekijä. Meadin mukaan roolinotto kehittyy niin sanotun yleistyneen toisen kautta: leikin avulla lapsi omaksuu yhden roolin kerrallaan, kun taas peleissä lapsi joutuu huomioimaan useiden eri rooleissa toimivien odotukset samanaikaisesti. Leikin ja pelin kautta lapsi kehityksen myötä omaksuu näin ollen koko yhteisönsä asenteet ja odotukset.


title: ’Til the Livin’ End

text: 'Til The Livin' End on punk rock -yhtye Zeken tällä hetkellä uusin albumi, joka julkaistiin vuonna 2004. Albumin rajoitettu painos sisältää bonus-DVD:n, jolla on Zeken kolme keikkaa.


title: Päiste

text: Päiste (kääntösarka) on tavallisesti pellon pääty tai muu pellon reuna-alue, jossa traktori-työkone-yhdistelmä peltotyössä käännetään. Päisteajossa joudutaan traktorin lisäksi ohjaamaan usein myös työkonetta. Tyypillisesti työkone täytyy saattaa sopivaan tilaan käännöstä varten sekä käännöksen jälkeen takaisin työtilaan. Kääntösarka käännetään yleensä viimeiseksi.


title: Wyatt Earp

text: Wyatt Berry Stapp Earp () oli yhdysvaltalainen seriffi ja liikemies. Hän toimi sekä sheriffinä että marshallina Wichitassa, Dodge Cityssä ja Tombstonessa, mistä hänet erityisesti muistetaan. Tombstonessa Wyatt miehineen kohtasi vuonna 1881 kaupungin rauhaa häirinneen Ike Clantonin rosvojoukkion O. K. Corralin taistelussa. Taistelu päättyi Earpin ja kumppaneiden voittoon. O. K. Corral oli vuokratalli kaupungin laidalla.


title: Wyatt Earp

text: Vaikka Wyatt Earp tunnetaan kaikkien aikojen parhaimpana seriffinä, hän ei koskaan ollut seriffin virassa vaan ainoastaan kolmen kuukauden ajan apulaisseriffinä. Marshalinakin Earp oli apulainen, mutta siitä huolimatta hän oli asumallaan paikkakunnalla aina keskeinen ja johtava hahmo. 1870-luvulta lähtien hän omisti useita pelisaleja ja saluunoita.


title: Wyatt Earp

text: Wyatt Earpin elämää on kuvattu noin kymmenessä elokuvassa, joista tuoreimman (2012) pääosassa näyttelee Val Kilmer. Tarinan merkittävin tulkinta on kuitenkin John Fordin ohjaama "Aavikon laki" vuodelta 1946. Suomalaisessa kirjallisuudessa ainakin kirjailija Simo Penttilä on kuvannut Earpia suositussa Punavyö-sarjassaan. Wyatt Earp on esiintynyt pariin otteeseen myös Don Rosan Roope Ankka -sarjoissa.


title: Maciej Żurawski

text: Maciej Żurawski (s. 12. syyskuuta 1976 Poznań, Puola) on puolalainen jalkapalloilija. 182 senttimetriä pitkän Żurawskin pelipaikka oli hyökkääjä.


title: Maciej Żurawski

text: Żurawski aloitti uransa 1994 Warta Poznańissa. Vuonna 1998 hän siirtyi Lech Poznańiin ja 2000 Wisła Krakówiin. Glasgow Celticiin hän siirtyi kaudella 2005–2006. Celticissä hän voitti Skotlannin mestaruuden ja Skotlannin Liigacupin. Talvella 2008 Żurawski siirtyi Kreikkalaiseen Larissaan. Hän edusti Larissaa puolitoista vuotta ja oli kaudella 2008–2009 yhdeksällä maalillaan seuran paras maalintekijä. Kesällä 2009 hän siirtyi kyproslaiseen AC Omoniaan.


title: Maciej Żurawski

text: Puolan maajoukkueessa Żurawski pelasi 72 ottelua ja teki 17 maalia. Hän kuului maajoukkueeseen muun muassa MM-kilpailuissa 2006, joissa hän pelasi avauskokoonpanossa Puolan kaikissa kolmessa ottelussa, ja EM-kilpailuissa 2008, joissa hän pelasi Puolan ensimmäisessä alkulohko-ottelussa ensimmäisen puoliajan.


title: KwaZulu-Natal

text: KwaZulu-Natal on provinssi Etelä-Afrikassa. Se muodostettiin vuonna 1994, kun Natalin provinssi ja KwaZulun bantustan yhdistettiin. Provinssissa on arviolta 11 065 240 asukasta ja sen pinta-ala on 94 361 neliökilometriä. Sen pääkaupunki on Pietermaritzburg ja suurin kaupunki Durban.


title: KwaZulu-Natal

text: KwaZulu-Natal koostuu kolmesta maantieteellisestä alueesta: alangosta Intian valtameren rannikolla sekä kahdesta vuoristoisesta alueesta, Lohikäärmevuorista ja Lebombovuorista. Provinssin läpi virtaa Tugelajoki.


title: KwaZulu-Natal

text: Portugalilainen löytöretkeilijä Vasco da Gama näki ensimmäisenä eurooppalaisena KwaZulu-Natalin rannikon joulupäivänä 1497. Siitä tulee myös provinssin nimi ("natal" tarkoittaa portugaliksi joulua). Vuosina 1839–1843 alue oli osa lyhytikäiseksi jäänyttä buurivaltiota Natalian tasavaltaa ja sen jälkeen vuoteen 1910 saakka brittiläistä Natalin kruununsiirtomaata. Sen jälkeen se oli Etelä-Afrikkaan kuulunut Natalin provinssi, josta välillä erotettiin KwaZulun bantustan, kunnes ne jälleen yhdistettiin vuonna 1994 nykyiseksi provinssiksi.


title: KwaZulu-Natal

text: KwaZulu-Natal jakautuu yhteentoista piirikuntaan:Suurin osa KwaZulu-Natalin noin 9 426 000 asukkaasta (2001) on zuluja. 80,6 prosenttia puhuu äidinkielenään zulua. Merkittäviä vähemmistökieliä ovat englanti (13,6 %), xhosa (2,3 %) ja afrikaans (1,5 %).


title: George McManus

text: George McManus (23. tammikuuta 1884 – 22. lokakuuta 1954) on yhdysvaltalainen sarjakuvantekijä, joka tunnetaan parhaiten sarjakuvasta Vihtori ja Klaara (engl. "Bringing up Father" tai "Jiggs and Maggie").


title: George McManus

text: McManus syntyi irlantilaisperheeseen St. Louisissa, Missourissa. Hän oli jo nuoresta hyvin lahjakas piirtäjä ja humoristi. Hän jätti koulunkäynnin ja pääsi "St. Louis Republic" -sanomalehden palvelukseen kuvittajaksi jo 16-vuotiaana. Silloin hän loi ensimmäisen sarjakuvansa, "Alma and Oliver," mutta lähti kotikaupungistaan New Yorkiin saatuaan töitä arvostetussa "New York World" -sanomalehdessä. Siellä hän kokeili monia erilaisia sarjakuvia ("Snoozer, The Merry Marcelene, Panhandle Pete, Ready Money Ladies, Let George Do It, Cheerful Charlie" ja "Nibsby the Newsboy in Funny Fairyland"). Vuonna 1904 McManusin sarjakuva "The Newlyweds", joka kertoi tyylikkäästä pariskunnasta ja heidän vauvastaan, oli suhteellisen suosittu. "New York Journal American" -sanomalehti kiinnostui piirtäjästä ja McManus jatkoi sarjaansa uudella työnantajallaan nimellä "Their Only Child". Muita hänen piirtämiään strippejä olivat "Rosie's Beau", "Love Affairs of a Mutton Head, Spareribs and Gravy" ja "Bringing Up Father", joista jälkimmäisellä hän pääsi suuren menestyksen makuun . King Features Syndicate otti sarjan levitykseen. McManus piirsi sitä vuodesta 1913 kuolemaansa saakka, jolloin Vernon Greene ryhtyi sen piirtäjäksi.


title: George McManus

text: George McManusin vaikutus näkyy selvästi monien sarjakuvapiirtäjien tyylissä, kuten Hergén ja Joost Swarten.


title: George McManus

text: George McManus kuoli 1954 kotonaan Santa Monicassa, Kaliforniassa. Vuonna 1995 Vihtori ja Klaara oli yksi niistä sarjakuvista, jotka pääsivät mukaan Yhdysvalloissa julkaistuun "Comic Strip Classics" -postimerkkisarjaan.


title: Jonny Jakobsen

text: Jonny Jakobsen (s. 17. marraskuuta 1963 Malmö, Ruotsi) on tanskalainen muusikko, joka on tehnyt ja esittänyt erilaisia musiikin tyylilajeja esiintyen erilaisina fiktiivisinä hahmoina. Parhaiten hänen hahmoistaan tunnetaan 1990-luvun loppupuolella eurodancea esittänyt intialainen taksikuski Dr. Bombay, jonka hitti-single "Calcutta" ilmestyi vuonna 1998 ja nousi Euroopassa monien maiden listoille. Aikaisemmin Jakobsen oli esittänyt countrya nimellä Johnny Moonshine ja Dr. Bombayn jälkeen hän on tehnyt musiikkia esittäen skotlantilaista Dr. MacDoota. Viime aikoina hän on esittänyt olevansa meksikolainen Carlito Juanes.


title: Jonny Jakobsen

text: Kaksi Jakobsenin kappaletta on ollut mukana Beatmania IIDX-sarjan videopeleissä ja yksi Sega Dreamcast-pelissä Samba de Amigo.


title: Kayseri

text: Kayseri on noin 845 000 asukkaan teollisuuskaupunki Kappadokian alueella Turkissa. Kayseri on samannimisen maakunnan pääkaupunki.


title: Kayseri

text: Kaupungin historia ulottuu yli viidentuhannen vuoden taakse. Ennen roomalaisia sen nimi oli Makaza. Roomalaiset antoivat kaupungille nimen Caesarea, jonka translitterointi nykyturkkiin ja muille kielille on johtanut nimiin Kayseri ja Kayzeri.


title: Kayseri

text: 2000-luvulla eaa. kaupunki oli tärkeä kauppapaikka assyrialaisten ja heettiläisten välisessä kaupassa. Roomalaisten aikana kaupungin väkiluku nousi puoleen miljoonaan. Seldžukit pitivät kaupunkia toisena pääkaupunkinaan 1000-luvun alkupuolella (jaa).


title: Kayseri

text: Keski-Anatolian korkein vuori Erciyes sijaitsee Kayserin liepeillä. Se on suosittu talviurheilukeskus.


title: Kayseri

text: Kayserin lyseo on arvostettu oppilaitos, josta on valmistunut myös useita nykyisiä ja entisiä ministereitä. Itsenäisyyssodan aikana tilapäinen hallitus kokoontui lyseorakennuksessa.


title: Kayseri

text: Kaupunki on tunnettu perinteisistä itämaisista matoistaan. Sinne rakennettiin modernia teollisuutta maailmansotien välisenä aikana ulkomaalaisten asiantuntijoiden avustuksella.


title: Kayseri

text: Kaupungilla on kaksi jalkapallojoukkuetta Turkin Superliigassa.


title: Puotilan kartano

text: Puotilan kartano ("Botby gård"), on Helsingin vanha kantatila, joka sijaitsee Vartiokylässä (Puotilassa). Alueen asutus on peräisin viimeistään 1200-luvulta ja Botbyn kylä koostui aluksi useammasta pienestä talonpoikaistilasta, jotka 1700-luvulla muodostuivat yhdeksi tilaksi.


title: Puotilan kartano

text: Kartanon nimi (Botby gård) on Puotilan sekä Puotilan metroaseman ruotsinkielinen nimi. Aikaisemmin kartanosta ja myös koko Vartiokylästä käytettiin suomeksi nimeä Puotinkylä.


title: Puotilan kartano

text: Kartanon päätila muodostettiin entisen Råånsin ratsutilasta. Vuosina 1756–1774 kartanon omisti Jägerhorn af Spurilan suku. Puotilan kartanon päärakennus on peräisin 1800-luvun alkuvuosilta, ja tätä nykyä siinä toimii ravintola. Entinen viljamakasiini on nykyisin Puotilan kappeli.


title: Puotilan kartano

text: Vielä 1900-luvun alussa Puotilan kartanolla oli oma laivalaituri, ja sinne oli lähinnä kesämökkiliikennettä Helsingistä. Laiturin jäännökset ovat edelleen jäljellä Vuosaaren sillan kohdalla.


title: Puotilan kartano

text: Viaporin viimeinen Ruotsin vallan aikainen komentaja ja Ruotsinsalmen toisen meritaistelun sankari amiraali Carl Olof Cronstedt syntyi Puotilan kartanossa.


title: Centre-Ouest

text: Centre-Ouest on hallintoalue Burkina Fasossa. Sen pääkaupunki on Koudougou. Alueella on vuoden 2006 väestönlaskennan mukaan 1 186 566 asukasta. Sen pinta-ala on 21 752 tai 21 891 neliökilometriä.


title: Centre-Ouest

text: Vuonna 2001 perustettu alue käsittää kahdeksan prosenttia Burkina Fason pinta-alasta. Se rajoittuu lännessä Sud-Ouestin ja Boucle du Mouhounin, pohjoisessa Nordin ja idässä Plateau-Centralin, Centren ja Centre-Sudin alueisiin sekä etelässä Ghanaan.


title: Centre-Ouest

text: Maisemaa leimaavat 200–400 metriä korkeat ylängöt ja tasangot. Tärkeimmät joet ovat Mouhoun eli Musta-Volta ja Nazinon eli Punainen-Volta. Alueella on lukuisia patoaltaita.


title: Centre-Ouest

text: Ilmasto on sudanilais-sahelilainen. Vuotuinen sademäärä on 700–1200 millimetriä.


title: Centre-Ouest

text: Kasvillisuus on pensas- ja metsäsavannia ja galleriametsiä. Eläinkuntaan kuuluvat norsut, puhvelit, antiloopit, pahkasiat, apinat, hyeenat ja krokotiilit.


title: Centre-Ouest

text: Alueeseen kuuluu neljä provinssia, 38 departementtia, neljä kaupunkikuntaa, 34 maalaiskuntaa ja 556 tai 563 kylää. Provinsseja ovat Boulkiemdé, Sanguié, Sissili ja Ziro ja kaupunkeja niiden keskuspaikat Koudougou, Réo, Léo ja Sapouy.


title: Centre-Ouest

text: Alueella asuu 8,5 prosenttia Burkina Fason väestöstä. Kaupunkiväestön osuus on 13,2 prosenttia, mikä on huomattavasti vähemmän kuin maassa keskimäärin (22,7 %).


title: Centre-Ouest

text: Asukkaat ovat etupäässä moseja, gruseja ja fulbeja. Puhutuimmat kielet ovat moore (60,1 %), lyele (18,5 %), nuni (10,6 %), fulani (4,4 %) ja dagari (1,1 %). Muslimeja on 40,2, katolisia 31,6, animisteja 20,2 ja protestantteja 6,8 prosenttia.


title: Centre-Ouest

text: Väestöstä lähes 90 prosenttia harjoittaa maanviljelyä ja karjanhoitoa. Muita elinkeinoja ovat kaupankäynti ja käsityöammatit. Koudougou on tärkeä rajakaupan keskus. Alueella on myös tekstiiliteollisuutta. Perkoassa toimii sinkkikaivos.


title: Hannes Hyvönen

text: Hannes Hyvönen (s. 29. elokuuta 1975 Oulu) on suomalainen jääkiekkoilija. Hän voitti urallaan MM-pronssia, KHL:n mestaruuden ja kolme Suomen-mestaruutta. NHL:ssä hän pelasi 42 ottelua.


title: Hannes Hyvönen

text: Hyvönen on oululaislähtöinen pelaaja. Hän pelasi Oulun Kärpissä I-divisioonassa neljä ottelua kaudella 1993–1994. Hän aloitti SM-liigauransa kaudella 1994–1995 TPS:ssä, jossa hän pelasi neljä kautta. Hänen pelimääränsä runkosarjassa jäi hyvistä tehoista huolimatta pieneksi. Hyvönen pelasi pudotuspeleissä viisi ottelua ja voitti Suomen mestaruuden avauskaudellaan. Hän teki varsinaisen läpimurtonsa Espoon Bluesissa kaudella 1998–1999, jolloin hän teki 52 ottelussa tehot 23+18=41. Seuraavaksi kaudeksi Hyvönen siirtyi HIFK:hon, jossa hän kokeili puolustajan paikkaakin.


title: Hannes Hyvönen

text: Kaudeksi 2001–2002 Hyvönen siirtyi NHL:ään, San Jose Sharksin organisaatioon. Hyvönen pelasi kuitenkin Sharksin farmijoukkueessa Cleveland Baronsissa AHL:ssä lähes koko kauden ja teki siellä 67 ottelussa tehot 24+18=42. Kesällä 2002 Hyvönen oli jo lähellä siirtyä takaisin SM-liigaan, HPK:hon, mutta otti viime hetkellä Florida Panthersin tarjouksen vastaan. Kauan ei Hyvönen kuulunut Floridankaan organisaatioon, kun jo ennen kauden alkua hän siirtyi Columbus Blue Jacketsiin, joka nappasi hänet waivers-listalta. Hyvönen pelasi Blue Jacketsissa lähes koko kauden tehden 36 ottelussa tehot 4+5=9, kunnes hänet lainattiin Ruotsin Färjestadiin. Färjestadissa hän pärjäsi hyvin, mutta NHL:n työsulun takia kaudella 2004 hänen roolinsa jäi pieneksi ja sopimus purettiin. Loppukauden aikana hän teki vielä sopimuksen Tampereen Ilveksen kanssa. Ilveksessä hän muodosti tehokkaan ketjun Patrik Štefanin ja Steve Kariyan kanssa ja iski 27+18=45 pistettä ja oli joukkueensa paras maalintekijä.


title: Hannes Hyvönen

text: Kauden jälkeen Hyvönen jätti SM-liigan jälleen, tällä kertaa hän siirtyi Sveitsiin, Fribourg-Gottéroniin. Siellä Hyvönen ei vastannut odotuksiin ja jälleen tuli siirto takaisiin SM-liigaan, tällä kertaa Jokereihin, jossa hän pelasi kauden 2005–2006. Hyvönen liittyi Jokereihin marraskuussa 2005 ja keräsi tehopisteet 16+12=28. Kaudeksi 2006–2007 Hyvönen siirtyi Oulun Kärppiin. Hän ehti pelata kolme ottelua kunnes polven eturistiside paukahti poikki. Hän kuitenkin ehti palata tositoimiin ja pelasi runkosarjassa kokonaisuudessaan 15 ottelua tehoin 9+12=21. Kauden päätteeksi Hyvönen voitti Kärppien kanssa Suomen mestaruuden. Mies jatkoi Kärpissä seuraavallakin kaudella, ja silloinkin oululaiset voittivat mestaruuden. Hyvönen myös sivusi pudotuspeleissä 15 ottelussa syntyneillä tehoillaan 8+13=21 Kari Jalosen piste-ennätystä. Runkosarjassa hän oli koko sarjan kolmanneksi tehokkain pelaaja 54 ottelussa syntyneill tehoilla 24+42=66 Janne Pesosen ja Ville Leinon jälkeen. Hyvät otteet Kärpissä poikivat Hyvöselle paikan Doug Sheddenin valmentamaan Suomen MM-joukkueeseen Kanadan MM-turnaukseen 2008. Hyvönen teki turnauksessa yhden maalin ja Suomen joukkue saavutti MM-pronssia.


title: Hannes Hyvönen

text: Kauden 2008–2009 Hyvönen aloitti Ruotsin Elitserienissä, Södertälje SK:ssa. Seura kuitenkin erotti Hyvösen joulukuussa 2008 ja Hyvönen jatkoi uraansa pääsiassa Venäjällä pelattavassa KHL-liigassa Dynamo Minskissä Valko-Venäjällä. Kesken kauden 2009–2010 hän siirtyi Minskistä AK Bars Kazaniin, jonka riveissä voitti KHL:n mestaruuden, Gagarin Cupin. Kauden 2010–2011 Hyvönen aloitti Sveitsin pääsarjan Rapperswil-Jona Lakersissa. Sieltä hän siirtyi KHL:n Traktor Tšeljabinskiin, josta hän sai lähtöpassit tammikuussa 2011. Myöhemmin samassa kuussa Hyvönen siirtyi HIFK:hon loppukauden mittaisella sopimuksella. Maaliskuussa HIFK tiedotti purkaneensa Hyvösen sopimuksen. Hän ehti pelata HIFK:ssa vain kymmenen ottelua.


title: Hannes Hyvönen

text: Hyvönen on tunnettu erittäin kovasta lyöntilaukauksesta, eli lämäristä. Hän on ampunut 1990-luvun lopussa puumailalla tutkaan 157 km tunnissa, ja mies uskoo nykyisillä komposiittimailoilla laukovansa ainakin yli 160 km tunnissa. NHL:n All Stars-tapahtuman kovin laukaus-kilpailu voitetaan useimmiten reilun 170:n tuloksella.


title: Carlito

text: Carlito voi tarkoittaa ainakin seuraavia:


title: Réo

text:
Réo on kaupunki Burkina Fasossa. Se on Sanguién provinssin pääkaupunki.
Vuonna 2006 kaupungissa oli vajaat 28 500 asukasta.


title: Crash stop

text: Crash stop on termi, joka tarkoittaa aluksen mahdollisimman nopeaa pysäyttämistä.


title: Crash stop

text: Potkuripropulsiolla varustetulla aluksella käsitteellä "crash stop" tarkoitetaan hätäpysäytystä, jossa aluksen ollessa liikkeessä eteenpäin peruutetaan koneilla täydellä teholla, kunnes alus on pysähtynyt. Normaali pysähtymismatka tällä menetelmällä on n. 3-5 aluksen mittaa. Hätäpysäytyksen ongelma on hidastuvan aluksen ohjauskyvyn heikentyminen: potkurivirtaus peräsimelle lakkaa. Oikeakätinen (eli alus, jonka potkuri pyörii myötäpäivään eteenpäin mentäessä) alus pyrkii kääntymään lopussa voimakkaasti oikealle. Pysähtyessään alus voi olla jopa 90 astetta kääntyneenä menosuuntaansa.


title: Crash stop

text: Vesisuihkuvetoisissa aluksissa "crash stop" tehdään kääntämällä vesisuihkua ohjaava kauha peruutusasentoon eli täysin alas. Pysähtyminen on tällöin suuristakin nopeuksista etenkin keveillä aluksilla varsin nopeaa, vieden yleensä vain noin yhden aluksen mitan. Tämä kuitenkin rasittaa myös vetolaitteen osia ja kauhan kiinnitystä suuresti ja on sen takia sallittu käytettäväksi ainoastaan hätätilanteissa.


title: Cherchell

text: Cherchell on satamakaupunki Algeriassa. Vuonna 2008 kaupungissa oli 34,372 asukasta.


title: Cherchell

text:
Sen perustivat foinikialaiset 400-luvulla eaa., ja kutsuivat sitä nimellä Iol tai Jol. Myös Jugurtha kehitti kaupunkia, ja se oli pitkään Mauritanian pääkaupunki. Roomalaiset valtasivat kaupungin vuonna 40 eaa. Roomalaisvallan aikana kaupunkia kutsuttiin nimellä Caesarea.
Vuonna 372 vandaalit tuhosivat kaupunkia pahoin, mutta Bysantin valtakaudella se kohosi uuteen kukoistukseen.
1840 Ranska otti sen hallintaansa.


title: Cherchell

text: Kaupungin muinaishistoriaa on kaivettu esille ja osittain siirretty museoon. Siellä on roomalainen teatteri ja kreikkalaisia patsaita.


title: Oberammergau

text: Oberammergau on Saksassa eteläisessä Baijerissa sijaitseva kunta. Kunta on tunnettu kymmenen vuoden välein esitettävästä Oberammergaun kärsimysnäytelmästä sekä myös koristeellisista taloistaan. Jeesuksen viisi viimeistä päivää kuudessa tunnissa esittävä kärsimysnäytelmä esitettiin viimeksi vuonna 2010 ja oli järjestyksessä 41:s. Oberammergaussa sijaitsee myös puolustusliitto Naton opetus- ja harjoituskeskus Nato-koulu.


title: Oberammergau

text: Alkunsa perinne sai vuonna 1633, jolloin asukkaat lupautuivat esittämän Jeesuksen viimeisiä vaiheita kuvaavan näytelmän, jos säästyisivät rutolta. Näytelmän erikoisuus on se, että siinä ei käytetä tekopartoja eikä peruukkeja; vuotta aiemmin rooleihin valitut saavat valinnan yhteydessä käskyn ryhtyä kasvattamaan partaa ja hiuksia.


title: Oberammergau

text: Näytelmää on moitittu antisemitistiseksi, mutta väitteet on aiemmin torjuttu sillä, että tekstissä ei ole mitään Raamatun ulkopuolelta. Vuonna 2010 näytelmään on kuitenkin tehty tässä suhteessa muutoksia. Näytelmän kolmatta kertaa ohjannut Christian Stückl on poistanut tekstistä paljon kritisoituja juutalaisvastaisia kohtia. Esityksen painopiste on myös muuttunut niin, että se keskittyy ennen kaikkea Jeesuksen kärsimyksen sijasta hänen sanomaansa.


title: Oberammergau

text: Ensimmäisen maailmansodan aiheuttama suuri pula-aika pakotti siirtämään vuoden 1920 näytöstä kahdella vuodella; näytöksen aikana eräs yhdysvaltalainen elokuvayhtiö lähetti erään kautta aikojen rahallisesti arvokkaimmista tarjouksista näytelmän filmausoikeudesta. Kyläläiset vastasivat sanattomasti: heti viimeisen esityksen loputtua hiukset ja parrat ajeltiin kokonaan pois tai ainakin normaalille arkitasolle.


title: Oberammergau

text: Yleensäkin kaikki esitykset näytelmän kuvaamisesta, tallentamisesta saati kiertueelle lähettämisestä on torjuttu jyrkästi: kyläläisten mukaan kysymyksessä on ensisijaisesti jumalanpalvelus eikä niinkään näytelmä.


title: Oberammergau

text: Jopa vuoden 1940 näytelmä toteutettiin perinteiseen tapaan natsien häirintäyrityksistä huolimatta. Koska huomattava osa Adolf Hitlerin kenraaleista, erityisesti hävittäjäkenraali Werner Mölders, oli hartaita katolisia, virallinen taso pysyi kokonaan sivussa tapahtumasta. Propagandaministeri Joseph Goebbelsin papereista löytyi alustavia hahmotelmia joissa kaavailtiin näytelmän liittämistä osaksi antisemitistisiä hankkeita, mutta mitään virallisempaa ei asiassa tapahtunut.


title: Escheden junaturma

text: Escheden junaturma tapahtui 3. kesäkuuta 1998 lähellä Escheden kylää Ala-Saksin osavaltiossa Saksassa. Onnettomuudessa menehtyi 101 ihmistä ja 88 loukkaantui vakavasti. Junaturma oli Saksan pahin junaonnettomuus vuoden 1967 jälkeen, ja samalla maailman pahin suurnopeusjunia kohdannut onnettomuus.


title: Escheden junaturma

text: InterCityExpress (ICE) -suurnopeusjuna "Wilhelm Conrad Röntgen" oli matkalla Münchenistä Hampuriin. Juna pysähtyi ennen onnettomuutta Hannoverin asemalla ja jatkoi matkaansa pohjoiseen kello 10.30 paikallista aikaa (08.30 UTC).


title: Escheden junaturma

text: Noin kuusi kilometriä Escheden aseman eteläpuolella junan ensimmäisen vaunun kolmannen pyöräkerran pyöränrengas (pyöräkerran kulutuspinta) murtui ja irtosi pyörästä iskeytyen vaunun lattiaan, johon se jumittui. Tästä tapahtumasta aiheutuneita seurauksia selviteltiin kuukausia turman jälkeen.


title: Escheden junaturma

text: Kello 10.59 juna sivuutti Escheden eteläpuolella olevat vaihteet. Pyöränrenkaan kappaleet osuivat vaihteen vastakiskoon ja repivät sen irti ratapölkyistä. Vastakisko tunkeutui vaunun lattian lävitse ja jumittui siihen nostaen vaunun telin pois kiskoilta. Tämän jälkeen yksi raiteilta suistuneista pyöräkerroista osui vaihteenasettimeen, jolloin vaihteen asento muuttui. Tämän seurauksena kolmannen vaunun takateli ohjautui rinnakkaiselle raiteelle, minkä jälkeen se osui radan vierellä oleviin 300 tonnin painoisen maantiesillan tukirakenteisiin ja tuhosi ne kokonaan.


title: Escheden junaturma

text: Myös junan neljäs vaunu suistui kiskoilta 200 kilometrin tuntinopeudella kolmannen vaunun vetämänä, alitti maantiesillan ja syöksyi penkereelle sillan viereen. Sillan lähistöllä työskennelleet ratatyöntekijät saivat välittömästi surmansa. Vaunujen irtoaminen katkaisi myös junan jarruletkun laukaisten hätäjarrutuksen junassa, minkä seurauksena junan veturi ja kolme ensimmäistä vaunua pysähtyivät hätäjarrutettuina Escheden asemalle kolmen kilometrin päähän turmapaikasta.


title: Escheden junaturma

text: 300 tonnin painoinen silta luhistui junan viidennen vaunun päälle tuhoten sen täysin. Junan loppupäässä olleet vaunut törmäsivät sillan jäänteisiin ja kasaantuivat kalustovuoreksi. Romukasan keskellä oli myös Deutsche Bahnin työntekijöiden ajoneuvo, joka todennäköisesti oli ollut pysäköitynä sillalla.


title: Escheden junaturma

text: Lähistöllä asuneet ihmiset kuvasivat onnettomuuden aiheuttamaa ääntä lähes lentokoneen maahansyöksyyn verrattavana rysäyksenä. Paikallinen poliisi julisti hätätilan kello 11.02, ja viiden minuutin kuluttua onnettomuuden vakavuus alkoi paljastua. Turmapaikalle hälytettiin yli tuhat pelastustyöntekijää poliisin, palokunnan, pelastustoimen ja armeijan yksiköistä.


title: Escheden junaturma

text: Junan etuosassa olleet matkustajat sekä veturinkuljettaja selvisivät lähes vahingoittumattomina junan etuosassa, joka ehti pois sillan alta ennen sen sortumista. Junan loppupään vaunuissa eloonjääminen oli lähes ihme. Kaikkiaan 101 matkustajaa ja rautatien työntekijää menehtyi.


title: MC Hammer

text: Stanley Kirk Burrell (s. 30. maaliskuuta, 1962, Oakland, Kalifornia), taiteilijanimeltään MC Hammer (myöhemmin Hammer) on yhdysvaltalainen rap-muusikko, joka oli suosittu 1980-luvun lopulla ja 1990-luvun alussa. Hänet muistetaan dramaattisesta uransa noususta ja laskusta, "laskuvarjon kokoisista" housuistaan ja vaikutuksestaan hip hop -kulttuuriin ja musiikkiin. Hänestä tuli saarnaaja 1990-luvulla ja hänellä oli myös oma tositv-ohjelma 2000-luvulla.


title: MC Hammer

text: MC Hammerin kakkosalbumi "Please Hammer Don't Hurt 'Em" sisälsi hänen tunnetuimman hittinsä "U Can't Touch This" (joka samplaa Rick Jamesin "Super Freakia"). Albumi oli ensimmäinen Yhdysvalloissa timanttilevyn saanut hip hop -äänite (yli 10 miljoonaa myytyä levyä).


title: MC Hammer

text: Hammerin ensimmäinen levy oli "Feel My Power" (1987); levy myi yli 60 000 kappaletta ja Hammer sai sen johdosta useita tarjouksia isoilta levy-yhtiöiltä. Hän kieltäytyi aluksi tekemästä sopimusta Capitol Recordsin kanssa, mutta kun sopimustarjoukseen lisättiin huomattava bonussumma, Hammer suostui. Capitol julkaisi debyyttilevyn uudelleen nimellä "Let's Get It Started", ja uudelleenjulkaisu myi triplaplatinaa (yli kolme miljoonaa myytyä levyä).


title: MC Hammer

text: Toisen albumin jälkeen MC Hammer kiersi Eurooppaa PepsiCon sponsoroimana. Hänen musiikkityylinsä alkoi kuitenkin saada osakseen kritiikkiä, joka laajeni hänen imagoonsa ja lyriikkansa. Kritiikistä huolimatta Hammerin suosio kasvoi, ja hän myi muun muassa MC Hammer -leluja ja sai oman piirrossarjansa.


title: MC Hammer

text: Vuoden 1991 albumia "Too Legit to Quit" varten MC Hammer pudotti nimestään ”MC”:n ja vastasi kriitikoilleen levyllä. Vaikka kriitikot eivät levyä hyväksyneet sen enempää kuin edellisiäkään, albumi myi vahvasti ja sen nimikappale oli menestys. "The Addams Family – Perhe Addams" -elokuvan soundtrackilla ollut kappale ”Addams Groove” oli myös menestys ja lisättiin "Too Legit to Quit"in vinyylijulkaisuun. Hammer vaihtoi 1990-luvun alussa levymerkkiä Giant Recordsille, ja hip-hopin muuttuvassa hengessä julkaisi aggressiivisemman albumin nimeltä "The Funky Headhunter".


title: MC Hammer

text: Vuonna 1995 Hammer julkaisi "Inside Out" -albumin, joka sai jälleen huonon vastaanoton kriitikoilta ja myi kehnosti. Giant Records pudotti Hammerin listoiltaan, ja laskevan levynmyynnin ja huolettoman rahankäytön vuoksi Hammer ajautui vararikkoon vuonna 1996. Hammer teki kuitenkin pikaisen paluun hittikokoelma "Back 2 Back Hitsillä", joka nostatti Hammer-hysteriaa korkealle. 2000-luvun taitteessa julkaistiin "Active Duty" -studioalbumi, joka menestyi kohtalaisesti. Hammer jatkoi levytysuraansa ja vuonna 2009 kesällä hän esiintyi tositv-sarjassa "Hammertime".


title: MC Hammer

text: Vuonna 2012 Hammer esiintyi yhdessä eteläkorealaisen artistin PSY:n kanssa American Music Awards -palkintogaalassa. He esittivät mash-upin PSY:n hitistä ”Gangnam Style” ja Hammerin kappaleesta ”Too Legit to Quit”.


title: Julio dos Santos

text: Julio dos Santos, koko nimeltään Julio Daniel dos Santos Rodríguez (s. 7. toukokuuta 1983 Asunción, Paraguay) on paraguaylainen jalkapalloilija. 189 senttimetriä pitkän Dos Santosin pelipaikka on hyökkäävä keskikenttäpelaaja.


title: Julio dos Santos

text: Dos Santos aloitti ammattilaisuransa vuonna 2001 Cerro Porteñon riveissä. Hän ehti voittaa seurassa kahdesti Paraguayn mestaruuden, kunnes siirtyi Saksaan Bayern Müncheniin vuonna 2005. Hänen tilastoihinsa jäi kotimaan sarjasta tuolloin 75 liigaottelua ja 13 liigamaalia.


title: Julio dos Santos

text: Saksassa dos Santos jäi todella pieneen rooliin ja seuran manageri Uli Hoeneß luokitteli hänet Bild-lehdessä epäonnistuneiden hankintojensa joukkoon. Dos Santos joutuikin Bayernista lainalle muun muassa Wolfsburgiin sekä espanjalaisseura Almeríaan.


title: Julio dos Santos

text: Paraguayn maajoukkueessa dos Santos on pelannut 15 ottelua ja tehnyt niissä viisi maalia. Hän oli mukana maajoukkueessa Saksan MM-kisoissa 2006 ja pelasi yhdessä ottelussa vaihtopelaajana sekä yhdessä ottelussa avauskokoonpanossa.


title: Kanadan lippu

text: Kanadan lippu, tunnetaan englanniksi nimellä Maple Leaf ja ranskaksi l'Unifolié, on Kanadan tunnus vaakunan, moton ja hymnin ohella. Lippu on pohjaväriltään punainen ja sen keskellä on valkoinen, lipun ala- ja yläreunaan ulottuva neliö, jossa puolestaan on punainen, tyylitelty, 11-kärkinen vaahteranlehti.


title: Kanadan lippu

text: Aikaisemmin, vuodesta 1868 alkaen, Kanada käytti useita variaatioita "Red Ensign" -lipusta, joka toimi Vaahteralipun käyttöönottoon asti "de facto" Kanadan lippuna. Vuonna 1964 Kanadan pääministeri Lester Pearson esitti lippuehdotuksen, joka oli samanlainen kuin Kanadan nykyinen lippu paitsi että punaisten raitojen tilalla oli siniset raidat symboloimassa Tyyntämerta ja Atlanttia. Valkoinen neliö kuvaa lumista Kanadaa. Vaahteranlehti on Kanadan vanha tunnus, joka perustuu siihen, että vaahteraa kasvaa erittäin paljon Kanadassa. Kanadan kansallisväreiksi saivat riittää punainen ja valkoinen (toisin kuin Pearsonin ehdotuksessa, raidoista tuli punaiset). Punainen väri symboloi verta, jonka kanadalaiset sotilaat vuodattivat maailmansodissa. Lippu tuli käyttöön 15. helmikuuta 1965, kun kuningatar Elisabet II vahvisti sen.


title: Achille Starace

text: Achille Starace (18. elokuuta 1889 Gallipoli, Italia – 29. huhtikuuta 1945 Milano) oli italialainen poliitikko, joka kuului Kansalliseen fasistipuolueeseen.


title: Achille Starace

text: Achille Starace syntyi Gallipolissa. Hänen isänsä oli paikallinen viinikauppias. Hän opiskeli nuoruudessaan Leccen teknisessä instituutissa. Vuonna 1909 hän liittyi Italian armeijaan, ja vuonna 1912 hän osallistui ensimmäiseen maailmansotaan saaden erinomaisen sotilaan maineen. Sodan päätyttyä hän lähti armeijasta ja muutti asumaan Trentoon, jossa hän liittyi vuonna 1920 Benito Mussolinin kasvavaan fasistiliikkeeseen, Fasci Italiani di Combattimentoon. Hänestä tuli nationalististen aatteidensa vuoksi merkittävä hahmo fasistien keskuudessa, ja lopulta hänestä tuli Trenton piiritoimiston päällikkö.


title: Achille Starace

text: Starace osallistui fasistien kuuluisaan marssiin Roomaan vuonna 1922. Marssin aikana hän johti pientä mustapaitojen ryhmää. Mussolinin noustua valtaan Staracen poliittinen ura lähti nousuun. Hän sai innokkuutensa ansiosta Mussolinin huomion ja kohosi fasistien arvoasteikossa aina puolueen sihteeriksi, merkittävään virkaan jonka hän sai vuonna 1931. Sihteerinä Starace järjesti mahtipontisia paraateja, laajensi Mussolinin ympärille rakennettua henkilökulttia ja kehitti fasistien nuorisojärjestöjen toimintaa. 1930-luvulla Mussolini nimitti Staracen johtamaan Italian militarisointia, kun militarisoinnin alkuperäinen johtaja Roberto Farinacci oli alkanut kinastella Mussolinin kanssa. Aikanaan Starace omaksui kansallissosialisteilta juutalaisvastaisia aatteita.


title: Achille Starace

text: Vuonna 1935 Starace luopui sihteerin virasta voidakseen osallistua Etiopian sotaan. Hänen johdollaan italialaiset joukot miehittivät Abessinian entisen pääkaupungin Gondarin. Lokakuussa 1939 hänestä tuli mustapaitojen johtaja, mutta vuonna 1941 hänet erotettiin syytettynä epäpätevyydestä.


title: Achille Starace

text: Vuonna 1943 Mussolini syöstiin vallasta ja marsalkka Badoglion johtama uusi hallitus pidätti Staracen. Myöhemmin Starace yritti päästä Salòn tasavallan nukkehallitsijaksi asetetun Mussolinin suosioon, mutta hän epäonnistui ja hänet vietiin vangiksi Veronassa sijaitsevalle keskitysleirille. Lopulta hänet vapautettiin ja siirrettiin Milanoon, mutta huhtikuussa 1945 kommunistiset partisaanisissit sieppasivat hänet. Sissit ampuivat Staracen 29. huhtikuuta 1945. Samana päivänä hänen ruumiinsa vietiin Milanon Piazzale Loreto -keskusaukiolle ihmisten nähtäville. Staracen ohella sissit ripustivat aukiolle pystytettyyn telineeseen roikkumaan Mussolinin, tämän rakastajattaren Clara Petaccin ja muiden Salòn tasavallan fasistijohtajien ruumiit.


title: John Daly

text: John Patrick Daly (s. 28. huhtikuuta 1966 Carmichael, Kalifornia, USA) on yhdysvaltalainen golfaaja.


title: John Daly

text: Daly paljastaa vuonna 2006 ilmestyvässä elämästään kertovassa kirjassaan, "John Daly: My Life In And Out Of The Rough", tuhlanneensa uhkapeleihin 40–50 miljoonaa euroa vastaavan rahasumman 12 viime vuoden aikana.


title: John Daly

text: Vuonna 1993 Daly meni hoitoon alkoholismin takia. Hän on kokenut avioeron kolme kertaa.


title: John Daly

text: Hänestä on tehty tv-dokumenttielokuva John Daly – Golfin kapinallinen.


title: John Daly

text: Ennen siirtymistään golf-ammattilaiseksi, Daly kilpaili pituuslyöntikilpailuissa, jotka järjestetään yleensä entisellä lentokentällä. Tämä näkyy myös Dalyn pelatessa golfia, sillä hän lyö PGA Tourin pisimpiä avauslyöntejä.


title: John Daly

text: John Dalyn tähänastisista voitoista on ehdottomasti suurin se, kun hän nousi yhdeksänneltä varasijalta vuoden 1991 PGA Championshipin voittajaksi. Lisäksi hän on voittanut yhteensä viisi osakilpailua mukaan lukien kaksi major-turnausta, mm. Buick Invitationalin vuonna 2003. Palkintorahaa Daly on ansainnut pelkästään värikkäällä PGA Tour -urallaan noin 10 miljoonaa dollaria.


title: Kutina

text: Kutina ("pruritus") on fysiologisesti kivun kaltainen aistimus. Se ei kuitenkaan ole, toisin kuin aikaisemmin luultiin, lievää kipua. Se tavallisesti herättää halun raapia kutisevaa kohtaa. Kutinan voi aiheuttaa paikallinen ärsytys, esimerkiksi ihottuma tai hyönteisen purema, mutta kyseessä voi toisaalta olla merkki vakavasta yleissairaudesta, kuten maksa- tai munuaistaudista. Dialyysipotilaista jopa 70–90 % kutiaa.


title: Kutina

text: Todennäköisesti yleisin kutinan syy on psykologinen; oire voi liittyä esimerkiksi stressiin tai ahdistuneisuuteen. Myös ihon kuivuus, erilaiset ihosairaudet ja allergiat aiheuttavat kutinaa.


title: Kutina

text: Tulehtunut tai paraneva iho voi kutista. Herkkä iho voi aistia kutinaa myös kevyestä kosketukseta.


title: Kutina

text: Erilaisten hyönteisten ja loisten pistot ja puremat aiheuttavat usein kutisevan ihoreaktion. Erityisesti verta imevien hyönteisten erittämät, veren hyytymistä estävät aineet kutittavat ihon alle jouduttuaan.


title: Kutina

text: Lymfooman yhteydessä voi esiintyä kutinaa. Hogdkinin taudista kärsivistä joka neljännelle kehittyy kutinaa. Ihon T-solulymfoomassa kutina on tavallinen oire.


title: Kutina

text: Varsinaisia kutinalääkkeitä ei ole ja kutinaa hoidetaan sekä oireenmukaisesti että kutinan syyhyn puuttuen. Kuivaa ihoa kosteutetaan erilaisilla kosteusvoiteilla, mikä ehkäisee kutinaa sekä suoraan että epäsuorasti tekemällä ihosta vähemmän alttiin rikkoutumiselle ja sitä kautta tulehduksille. Nokkosihottumaa voidaan ehkäistä välttämällä ihon ärsytystä ja hoitaa muun muassa kortikosteroidivoiteilla. Allergista kutinaa voidaan ehkäistä välttämällä allergisoivaa tekijää ja hoitaa antihistamiinituotteilla. Auringon ottaminen tai UVB-valohoidossa käyminen voivat helpottaa sekä kutinaa että ihotulehduksia. Vaikeaan kutinaan voidaan käyttää kipulääkettä ja nukkumisen vaikeutuessa myös nukahtamis- tai unilääkkeitä. Paikallisesti esiintyvää kutinaa voi turruttaa samoin kuin kipua esimerkiksi kylmäpakkausta käyttäen.


title: Zé Roberto

text: Zé Roberto, oikealta nimeltään José Roberto da Silva Júnior, (s. 6. heinäkuuta 1974 Ipiranga, São Paulo, Brasilia) on brasilialainen jalkapalloilija. 172 senttimetriä pitkän Zé Roberton pelipaikka on keskikentällä, joko keskellä puolustavassa roolissa tai vasempana laitalinkkinä.


title: Zé Roberto

text: Zé Roberto on edustanut ammattilaisuransa aikana myös Portuguesaa (1994–1997), Real Madridia (1997–1998), Flamengoa (1998), Bayer Leverkusenia (1998–2002), Bayern Müncheniä (2002–2006, 2007–2009), Santosia (2006–2007), Hamburger SV:tä (2009–2011) ja Al-Gharafaa (2011–2012). Hänen seurajoukkueuransa parhaita saavutuksia ovat Primera Divisiónin mestaruus vuodelta 1997 sekä Saksan-mestaruudet ja Saksan cupin voitot vuosilta 2003, 2005, 2006 ja 2008.


title: Zé Roberto

text: Brasilian maajoukkueessa Zé Roberto teki ensiesiintymisensä 12. elokuuta 1995 Etelä-Koreaa vastaan pelatussa ottelussa. Vuonna 2006 päättyneellä maajoukkueurallaan hän pelasi yhteensä 84 A-maaottelua ja teki niissä kuusi maalia. Hän voitti Copa Américan 1997 ja 1999 sekä Maanosaliittojen cupin 1997 ja 2005. MM-kilpailuissa Zé Roberto oli mukana 1998 ja 2002.


title: Sabrage

text: Sabrage (Sabre à Champagne) tarkoittaa samppanjapullon kaulan katkaisua miekalla tai sapelilla. Menetelmä on peräisin Napoleonin ratsuväeltä.


title: Sabrage

text: Pullon suuosan uloketta kopautetaan rauhallisella viiltoliikkeellä nopeasti, jolloin pullon suuosa napsahtaa poikki ja juoman paine työntää korkin ulos pullosta, lasia jää korkin ympärille. Samppanjajuomaan ei jää lasinsirpaleita, sillä katkaistusta pullonkaulasta lentävä juoma huuhtoo mahdolliset sirut mennessään. Vaikkakin kuohuviinit aukeavat myös kyseisellä tyylillä, niissä kaikissa ei ole riittävästi paineita pitämään sirpaleita poissa pullosta. Halvimmissa kuohuviineissä/hedelmäkuohuviineissä jne. on myös säästetty pullon lasimateriaalissa, jolloin itse lasipullo voi hajota jopa puolesta välistä pulloa avatessa sitä miekalla tai sapelilla.


title: Sabrage

text: "Viiltoa" ei ole pakko tehdä saumaa pitkin yleisestä luulosta huolimatta.


Studentin t-jakauma


title: Studentin t-jakauma

text: mgf = määrittelemätön|


title: Studentin t-jakauma

text: Studentin "t"-jakauma on todennäköisyysjakauma, jota hyödynnetään normaalijakautuneiden populaatioiden keskiarvon tarkastelussa kun otoskoko on pieni. Yleisesti käytetty "t"-testi perustuu "t"-jakaumaan.


title: Studentin t-jakauma

text: Kun satunnaismuuttuja "X" noudattaa "t"-jakaumaa, sen tiheysfunktio on:


title: Studentin t-jakauma

text: jonka parametria formula_7 kutsutaan vapausasteeksi, ja formula_8 on Gamma-funktio.


title: Studentin t-jakauma

text: Jakauman kertymäfunktio on:


title: Studentin t-jakauma

text: jossa formula_10 on epätäydellisen ja täydellisen beta-funktion suhde (engl. regularized beta function)


title: Studentin t-jakauma

text: ja


title: Studentin t-jakauma

text: "t"-jakauma muistuttaa muodoltaan odotusarvolla 0 ja varianssilla 1 jakautunutta normaalijakaumaa, mutta sillä on paksummat hännät. Vapausasteiden kasvaessa se lähestyy kyseistä normaalijakaumaa. "t"-jakaumalla on myös yhteys F-jakaumaan: formula_13 noudattaa F-jakaumaa 1 ja formula_7 vapausasteella.


title: Studentin t-jakauma

text: "t"-jakauman johdon "t"-testisuureen jakaumana julkaisi ensimmäisenä 1908 William Sealy Gosset. Hän työskenteli Guinnessin panimolla Dublinissa ja tutki parhaiden ohralajikkeiden valintaa. Hän ei saanut julkaista tuloksiaan omalla nimellään, koska panimolla pelättiin salaisen tiedon vuotamista. Tämän vuoksi hän käytti salanimeä Student, jotta työnantaja ei huomaisi julkaisua. "t"-testi ja siihen liittyvä teoria tuli tunnetuksi Ronald Fisherin työn kautta.


title: Studentin t-jakauma

text: Seuraavassa on jakauman arvot muutamille kertymäfunktion prosenttipisteille ja muutamille vapausasteille formula_7.


title: Studentin t-jakauma

text: Esimerkiksi yksisuuntaisen testin kriittinen arvo 10 % riskitasolla ja 4 vapausasteella on 1,533. Se tarkoittaa, että Pr("X"


title: Russia Tower

text: Russia Tower on nimitys pilvenpiirtäjälle, joka suunnitellaan rakennettavaksi Moskovan kansainväliseen liikekeskukseen. Pilvenpiirtäjästä, jonka arkkitehti on Norman Foster, on tarkoitus tulla 600 metriä korkea. Rakennukseen tulee 118 liikettä ja rakennuskustannuksiksi on arvioitu 1,5 miljardia Yhdysvaltain dollaria. Koko hanke on täysin peruttu vuoteen 2011 asti.


title: Donkey Kong 3

text: Donkey Kong 3 on jatkoa alkuperäiselle Nintendon tekemälle Donkey Kong -kolikkopelisarjalle. Peli oli sarjan kolmas ja viimeinen kolikkopeliosa, joka on julkaistu vuonna 1983. Peli on julkaistu Japanissa vuonna 1984 NEC PC-8801 ja Sharp X1 tietokoneille. Peli on julkaistu NES:lle vuonna 1986.


title: Donkey Kong 3

text: Vaikka peli onkin jatko-osa, niin se oli selvästi erilainen kuin esimerkiksi sarjan ensimmäinen peli, joka oli tasohyppely ja tämä taas oli pikemminkin ampumapeli.


title: Donkey Kong 3

text: Donkey Kong on murtautunut Stanley the Bugmanin kasvihuoneeseen ja roikkuu köysistä, joiden päissä on ampiaispesät. Ampiaiset ärsyyntyvät ja tuhoavat Stanleyn kukat kostoksi. Kärpäsmyrkyllä varustetun Stanleyn täytyy tuhota mehiläiset ja jahdata Donkey Kong karkuun, ennen kuin se tuhoaa koko kasvihuoneen.


title: A.I. – Tekoäly

text: A.I. – Tekoäly ("A.I.: Artificial Intelligence") on vuonna 2001 ensi-iltansa saanut tieteiselokuva, joka käsittelee tekoälyä ja ihmisen luonnollista älyä. Teos oli pitkään Stanley Kubrickin suunnitelmissa. Hän työsti tarinaa yhdessä Steven Spielbergin kanssa ja päätyi siihen, että Spielbergin tulisi ohjata elokuva. Spielberg kirjoitti Kubrickin kuvakäsikirjoituksen pohjalta käsikirjoituksen. Kubrick kuoli ennen kuvausten alkua, ja hänet on merkitty elokuvan tuottajaksi.


title: A.I. – Tekoäly

text: Ilmaston lämpeneminen on saanut aikaan napajäätiköiden sulamisen, minkä seurauksena rannikot ovat jääneet veden alle ja ihmisten lukumäärä on vähentynyt. Ihmiset ovat kehitelleet uudentyyppisiä mecha-nimisiä robotteja, jotka pystyvät ajattelemaan ja tuntemaan ihmisten lailla. David (Haley Joel Osment) on Cybertronicsin kehittämä prototyyppi, joka on tehty ihmislapsen näköiseksi ja tuntemaan rakkautta ihmisisäntiään kohtaan. Yhtiö testaa luomustaan yhden työntekijänsä, Henry Swintonin (Sam Robards), perheellä. Henryn ja tämän Monica-vaimon (Frances O’Connor) poika Martin (Jake Thomas) on vaivutettu koomaan, kunnes tämän harvinaiseen sairauteen löytyy parannuskeino. Vaikka Monica ensi alkuun pelkää Davidia, hän alkaa lopulta lämmetä tälle käynnistäen tämän leimautumisprotokollan. Sen seurauksena David alkaa rakastaa Monicaa niin kuin kuka tahansa lapsi rakastaa omia vanhempiaan. David ystävystyy myös Teddyn (äänenä Jack Angel) kanssa, joka on robottinalle ja ottaa henkilökohtaisesti vastuun Davidin hyvinvoinnista.


title: A.I. – Tekoäly

text: Ennen pitkää Martinin sairaudelle löydetään parannuskeino, minkä seurauksena poika pääsee takaisin kotiin. Martinin ja Davidin välille syntyy pian kilpailua. Martin taivuttelee Davidin menemään Monican luo keskellä yötä ja leikkaamaan kiehkuran tämän hiuksista. Vanhemmat kuitenkin heräävät ja kauhistuvat nähdessään Davidin seisovan Monican vieressä sakset kädessään. Eräissä allasjuhlissa yksi Martinin kavereista käynnistää Davidin itsepuolustusohjelman tökkimällä Davidia veitsellä. David kaappaa Martinin syliinsä, ja sitten kummatkin pojat putoavat altaaseen, missä painava David uppoaa pohjaan Martin yhä sylissään. Martin pelastuu hukkumiselta, mutta Henry on kuitenkin hyvin järkyttynyt Davidin teosta. Henry taivuttelee Monican palauttamaan Davidin Cybertronicsille tuhottavaksi. Monica päättää kuitenkin hylätä Davidin sen sijaan metsään (yhdessä Teddyn kanssa), jotta tämä voisi piileskellä siellä rekisteröimättömänä mechana. Mechoihin vihamielisesti suhtautuva ihmisryhmä sieppaa Davidin ja vie hänet eräänlaiseen rituaaliin, jossa käytöstä poistetut mechat tuhotaan hurraavan yleisön edessä. David on lähellä kohdata loppunsa, mutta yleisö vaikuttuu hänen realistisesta käytöksestään ja luonteestaan (David anoo armoa toisin kuin muut mechat). David pääsee pakoon yhdessä Gigolo Joen (Jude Law) kanssa. Gigolo Joe on miespuoliseksi prostituoiduksi suunniteltu mecha ja joutunut lähtemään pakoon, kun hänet lavastettiin kerran syylliseksi murhaan.


title: A.I. – Tekoäly

text: Kaksikko lähtee etsimään Sinistä haltijatarta, jonka David muistaa "Pinocchio"-sadusta. David on vakuuttunut siitä, että Sininen haltijatar voi muuttaa hänet oikeaksi pojaksi, niin että Monica ryhtyisi jälleen rakastamaan häntä ja ottaisi hänet taas luokseen. Joe ja David päätyvät lopulta Rouge Cityyn. David ja Joe suuntaavat ”tri Tieto” -nimiseltä holograafiselta vastauskoneelta (Robin Williams) saamansa tiedon perusteella Rockefeller Centerin huipulle, veden alle jääneen Manhattanin raunioille. Päästäkseen liikkumaan veden alla he varastavat Joeta jahtaavilta poliiseilta amfikopteri-nimisen sukellusvälineen. David tapaa ihmisluojansa, professori Hobbyn (William Hurt), joka kertoo hänelle innoissaan, että tänne asti pääseminen oli testi, jolla mitattiin hänen rakkautensa ja kiintymyksensä syvyyttä. Paljastuu myös, että Davidista on jo ryhdytty tekemään lisää kopioita, joista osa on naispuolisia. Näin ollen David tajuaa suureksi surukseen, ettei hän olekaan ainutlaatuinen. Lamaantuneena David yrittää tehdä itsemurhan hyppäämällä kielekkeeltä mereen, mutta Joe pelastaa hänet amfikopterilla. David kertoo Joelle nähneensä Sinisen haltijattaren veden alla ja tahtovansa mennä haltijattaren luokse. Samassa poliisit kuitenkin nappaavat Joen sähkömagneetin avulla. David ja Teddy menevät amfikopterilla haltijattaren luo, mutta haltijatar paljastuu patsaaksi, joka sijaitsee veden alle joutuneessa Coney Islandin huvipuistossa. David ja Teddy jäävät ansaan veden alle, kun maailmanpyörä kaatuu heidän amfikopterinsa päälle. David uskoo Sinisen haltijattaren olevan elävä olento, joten hän pyytää tätä muuttamaan hänet oikeaksi pojaksi. David toistaa toivettaan päivästä toiseen siihen asti, kunnes meri jäätyy.


title: A.I. – Tekoäly

text: Kaksituhatta vuotta myöhemmin Manhattan on jäänyt useiden satojen metrien paksuisen jäätikön alle ja ihmiset ovat kuolleet sukupuuttoon. Mechat ovat kehittyneet älykkäiksi avaruusolioiden näköisiksi humanoideiksi ja löytävät lopulta Davidin ja Teddyn jään alta. David ja Teddy ovat ainoat yhä toimintakykyiset mechat, jotka ovat nähneet eläviä ihmisiä. David virvoitetaan, minkä jälkeen hän kävelee kauttaaltaan jäätyneen Sinisen haltijattaren patsaan luo. Kun hän koskettaa patsasta, se romahtaa.


title: A.I. – Tekoäly

text: Mechat rekonstruoivat Swintonien kodin käyttäen hyväkseen Davidin muistia ja kertovat sitten Davidille Sinistä haltijatarta esittävän mechan (Meryl Streep) avulla, ettei tästä voi tulla ihmistä. Mechat kuitenkin herättävät Monican henkiin Teddyn säästämästä hiuskiehkurasta saadun DNA:n avulla. Valitettavasti Monica ei siitä huolimatta voi elää kuin ainoastaan yhden päivän, eikä uutta Monicaa voi enää sen jälkeen luoda. David viettää elämänsä onnellisimman päivän Monican ja Teddyn kanssa. Monica kertoo Davidille rakastavansa tätä nyt ja aina ennen kuin nukahtaa lopullisesti. David käpertyy Monican viereen, sulkee silmänsä ja menee ”paikkaan, jossa unet syntyvät”.


title: A.I. – Tekoäly

text: Vuonna 2016 "A.I." äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. "The New York Timesin" kriitikot valitsivat "A. I.:n" vuonna 2004 yhdeksi kaikkien aikojen tuhannesta parhaasta elokuvasta.


title: Maria Schneider (muusikko)

text: Maria Schneider (s. 27. marraskuuta 1960) on amerikkalainen yhtyeenjohtaja, säveltäjä ja jazzmuusikko.


title: Maria Schneider (muusikko)

text:
Schneider syntyi Windomissa, Minnesotassa. Hän muutti New Yorkiin vuonna 1985 opiskeltuaan Minnesotan ja Miamin yliopistossa sekä Eastman School of Musicissa. Hän on opiskellut Bob Brookmeyerin ja Gil Evansin johdolla, jonka assistentti Schneiderista tuli vuonna 1985 .
Schneider perusti Maria Schneider Jazz Orchestran vuonna 1993, joka soitti viikoittain jazzklubilla Greenwich Villagessa. Hänen orkesterinsa on esiintynyt lukuisilla jazzfestivaaleilla ja ollut kiertueella myös Euroopassa. Suomessa Schneider on vieraillut ainakin vuonna 1996 Imatran Big Band -festivaaleilla. Oman orkesterinsa lisäksi hän on vieraillut lukuisten yhdysvaltalaisten ja eurooppalaisten big bandien
kapellimestarina, mukaan lukien suomalaiset UMO Jazz Orchestra ja Espoo Big Band .
Schneider oli yksi ensimmäisistä artisteista, joka käytti ArtistShare -palvelua albumin julkaisuun. Vuoden 2004 levy "Concert in the Garden" oli ensimmäinen pelkästään internetin kautta julkaistu Grammy-palkittu albumi . Schneiderin sävellys "Cerulean Skies" levyltä Sky Blue voitti parhaan intrumentaalisävellyksen Grammy-palkinnon 2008 .


title: Guadalcanal

text: Guadalcanal on Salomonsaarten saari ja provinssi. Sen pinta-ala on 6 500 km². Saarella sijaitsee muun muassa Salomonsaarten pääkaupunki Honiara. Saari on vuoristoinen ja suurin osa väestöstä asuu sen pohjoisrannikolla.


title: Guadalcanal

text: Espanjalainen Álvaro de Mendaña löysi Guadalcanalin vuonna 1568. Nimeksi annettiin alun perin Guadalcanal, mutta sen kirjoitusasu vaihteli, ja lopulta yleisimmäksi kirjoitusasuksi vakiintui Guadalcanar. Kun Salomonsaaret liitettiin brittiläiseen imperiumiin, saaren nimen kirjoitusasuksi vaihdettiin taas Guadalcanal. Vuosina 1942–1943 saarella käytiin Guadalcanalin taistelu. Vuonna 1942 rakennettu Honiaran kansainvälinen lentokenttä oli vuoteen 2003 asti nimeltään Henderson Field.


title: Viva La Bam

text: Viva La Bam on Bam Margeran ja hänen ystäviensä tekemä tosi-TV-formaattiin perustuva televisiosarja. Ohjelma keskittyy erilaisiin kepposiin, Margeran vanhempien ja sedän kiusaamiseen ja leikkimielisiin vedonlyönteihin. Ohjelmaa on esitetty Suomessa MTV Finland -musiikkikanavalla ja sittemmin myös Nelosen törkytorstai-ohjelmapaikalla.


title: Viva La Bam

text: Margeran kanssa ohjelmassa esiintyvät hänen vanhempansa Phil ja April sekä setänsä Vincent eli Don Vito. Margeran ystäviä ovat Rake Yohn, Ryan Dunn, Raab Himself sekä Brandon Dicamillo. Yleisimmin kiusaamisen kohteena on Don Vito, eikä aina vähiten ylipainonsa vuoksi.


title: Viva La Bam

text: Bamin ilkeilyt ovat yleensä TV-ruudun läpi silmittömältä näyttävää lähisukulaistensa ja oman omaisuutensa tuhoamista. Jokaiselle jaksolle on kuitenkin käsikirjoitus ja budjetti, joiden rajoissa tavaraa hävitetään. Ohjelmassa nähtävä talo on Margeran oma, mutta MTV maksaa siitä ”vuokraa” kun siellä kuvataan.


title: Viva La Bam

text: Ohjelmassa painottuvien pilailun ja kilpailuiden lisäksi ruudussa nähdään välillä myös Margeran rullalautailua sekä Margeran julkkisystäviä lautailun ja musiikin saralta. Viva La Bamissa ei niinkään vahingoiteta itseään, kuten MTV:n muissa ohjelmissa Jackassissa ja Dirty Sanchezissa.


title: Viva La Bam

text: Margera kuvasi sarjansa yhtä jaksoa osittain Suomen Ruisrockissa, jolloin sarjassa vierailivat Ville Valo, Andy McCoy, Jussi 69 ja Extreme Duudsonit. Ohjelman tunnusmusiikki on HIM-yhtyeen kitaristin Daniel Lioneyen kappale ”The King of Rock ’n Roll”.


title: Neuvostoliiton jääkiekkomaajoukkue

text: Neuvostoliiton jääkiekkomaajoukkue, tunnettu myös lempinimellä Punakone, edusti Neuvostoliittoa kansainvälisissä jääkiekon maajoukkuekilpailuissa vuosina 1951–1991. Olemassaolonsa aikana Neuvostoliitto hallitsi kansainvälisiä jääkiekkokenttiä ylivoimaisesti. Joukkue voitti seitsemän olympiakultaa ja 22 maailmanmestaruutta. Neuvostoliiton jääkiekkomaajoukkueen jäsenet olivat käytännössä ammattilaisia ja tunsivat toistensa pelityylit, joten heidän yhteispelinsä toimi toisinaan erittäin hyvin. Tämän vuoksi vuosina 1963–1991 joukkue jäi MM-kisoissa vain kuudesti ilman kultamitalia. Neuvostoaikana jääkiekkovalmennus oli ammattimaista. Tästä kertoo se, että maajoukkuepelaajat harjoittelivat 11 kuukautta vuodessa lähes eristyksissä baza-leirillä ja viettivät vain yhden täyden kuukauden perheensä parissa.


title: Neuvostoliiton jääkiekkomaajoukkue

text: Neuvostoliiton hajottua 1991 joukkue koottiin vielä kerran yhteen vuoden 1992 talviolympialaisia varten. Itsenäisten valtioiden yhteisö (IVY) voitti kilpailuissa kultaa.


title: Neuvostoliiton jääkiekkomaajoukkue

text: Ensimmäisen pelinsä Neuvostoliitto pelasi Itä-Saksaa vastaan Berliinissä vuonna 1951 voittaen pelin 23-2. Ensimmäisen kerran arvokisoihin joukkue osallistui Tukholmassa vuoden 1954 MM-kilpailuihin voittaen maailmanmestaruuden pelaten vain yhden tasapelin isäntämaa Ruotsin kanssa, joukkuetta valmensi turnauksessa Arkadi Tšernyšov. Ensimmäisen kerran Neuvostoliitto järjesti MM-kilpailut vuonna 1957 Moskovassa, kisaisännät hävisivät ratkaisevan viimeisen pelin 60 000 katsojan edessä Ruotsille. Ensimmäistä kertaa olympialaisiin maa osallistui Cortina d'Ampezzossa 1956 voittaen olympiakultaa.


title: Neuvostoliiton jääkiekkomaajoukkue

text: Vuoden 1962 kisoja joukkue boikotoi, koska turnaus järjestettiin Yhdysvalloissa. Välivuoden jälkeen valmentajakaksikko Anatoli Tarasov ja Arkadi Tšernyšov johdatti joukkueen ennätyksellisesti yhdeksään peräkkäiseen maailmanmestaruuteen 1963-1971. Heidän valmentajakautenaan Neuvostoliitto voitti myös kolme olympiakultaa. Siitä huolimatta he saivat potkut 1972 talviolympialaisten jälkeen. Heidän seuraajakseen valittiin Vsevolod Bobrov, joka valmensi Neuvostoliittoa 1972 MM-kisoissa, ja siellä joukkue jäi hopealle isäntämaa Tšekkoslovakian viedessä kultaa. Bobrov valmensi joukkuetta myös syksyn Summit Seriesissä, jossa Neuvostoliitto hävisi niukasti Kanadalle. Neuvostoliitto palasi seuraavana keväänä kultamitalikantaan voittaen heti kolme maailmanmestaruutta putkeen. Vuosien 1975 ja 1976 MM-kisoissa joukkuetta valmensi Boris Kulagin, hänen saavutuksiaan olivat MM-kisoista kultaa ja hopeaa. Innsbruckin talviolympialaisissa 1976 hän valmensi Neuvostoliiton olympiakultaan, mutta saman vuoden Kanada-cupissa joukkue sijoittui kolmanneksi.